text:
दिल्ली, नवम्बर २८, २०१५. मैथिली जिन्दाबाद!!
मिथिलाक एक प्राचीन एवं प्रतिष्ठित संस्था अखिल भारतीय मिथिला संघ द्वारा काल्हि रवि दिन २९ नवम्बर २०१५ केँ मावलंकर भवन मे ‘मिथिला विभूति पर्व समारोह’ केर आयोजन कैल जायत।
प्रत्येक वर्ष भव्यतापूर्वक कैल जायवला एहि आयोजन मे दिल्ली सरकार व केन्द्र सरकार केर प्रतिनिधित्वक संग समस्त भारत व नेपाल सँ मैथिल विद्वान् तथा अभियानी लोकनि सहभागी होएत छथि। मिथिला लोकसंस्कृतिक संरक्षणार्थ विभिन्न उपक्रम सहित प्रसिद्ध गायक-गायिका-नर्तक-नाटककार लोकनिक विभिन्न प्रस्तुति एहि कार्यक्रमक मुख्य हिस्सा होइत अछि। एहि बेर कुन्जबिहारी मिश्र, हरिनाथ झा, अंजू झा, राम सेवक ठाकुर आदिक प्रस्तुति कैल जायत। मैलोरंग द्वारा नाटकक आयोजन एहि समारोहक भव्यता केँ आरो निखारत। स्मारिका विमोचन जे हरेक वर्ष कैल जाएछ अहु बेर कैल जायत। उद्घाटन सत्र मे मुख्य अतिथिक रूप मे के आमंत्रित छथि, संगहि विद्वत् सभा – विचार गोष्ठी मे के सब सहभागी हेता ताहि विषय मे विस्तृत जानकारी उपलब्ध नहि भऽ सकल अछि। परञ्च परंपरानुसार एहि समारोह मे मिथिलाक विभिन्न विभूति यथा विद्यापति, सलहेश, यात्री, ललित नारायण, आदिक स्मरण-समर्पणक चर्चाक संग सम-सामयिक विषय पर चर्चा-मंथन रहैत आयल अछि। दिल्लीक एक प्रसिद्ध भवन मे हर वर्ष ई आयोजन कैल जाएछ जाहि मे समस्त दिल्ली सँ अपार जनसमुदायक उपस्थिति रहैत आयल अछि। मिथिलाक लोककला प्रदर्शनी, फिल्म फेस्टिवल, आदिक सेहो आयोजन एहि संस्था द्वारा कैल जायवला आयोजनक हिस्सा रहि चुकल अछि। संस्थाक अध्यक्ष विजय चंद्र झा केर कर्मठ प्रयास सहित समस्त अधिकारी लोकनिक अभूतपूर्व योगदान सँ ई वार्षिक आयोजन मिथिला ओ मैथिलीक शान केर रूप मे देशक राजधानी मे स्थापित अछि।
मैथिली जिन्दाबाद केर तरफ सँ सफलताक शुभकामना!!


c: text/html

text:
समदिया
पटना। एनएचडीपी फेज तीन क तहत पटना-बख्तियापुर क बीच फोर लेन क सड़क निर्माण क लेल आइ-काल्हि नव एलायनमेंट तय कैल जा रहल अछि। सिंगापुर क कंपनी मेनहार्ट द्वारा एहि काज कए पूरा कैल जा रहल अछि। नव एलायनमेंट क लेल जे आरंभिक खबर आयल अछि ओकर अनुसारे जीरो माइल स ले कए सत्रहम किमी धरि इ सड़क क वर्तमान मे जे एलायनमेंट अछि ओहिमे कोनो तरहक कोनो परिवर्तन नहि कैल जा रहल अछि। दीदारगंज तक फोर लेन क लेल सड़क क कात मे जगह भेट रहल अछि। ओकर बाद जगह क समस्या अछि। एहि लेल सत्रहम किमी क बाद फोर लेन क सड़क क लेल एलायनमेंट कए बदलल जा रहल अछि। दक्षिण दिशा क ओर सड़क बढ़त आ एकरा लेल जमीन अधिग्रहण करबाक प्रक्रिया शीघ्र शुरू होइत। इ सड़क कए बीओटी टाल पर देबाक संभावना अछि, किया कि भारी संख्या मे वाहन क फ्लो एहि सड़क पर अछि। सर्वे मे इ गप सामने आयल अछि जे एक दिन मे 38 स 39 हजार वाहन एहि सड़क स गुजरैत अछि। एनएचएआई क देखरेख मे पूर्व मे सेहो इ सड़क क फोरलेनिंग क लेल एलायनमेंट तैयार कराउल गेल छल जे आब पुरान भ चुकल अछि। पूरा 53 किमी लंबाई वाला इ स्ट्रेच मे 17 म किमी क बाद सड़क क किनार मे जगह नहि बचैत अछि जे एकरा चार लेन क बनाउल जाए। कई जगह पर त भारी संख्या मे पक्का निर्माण भ चुकल अछि। पक्का निर्माण कए हटाबा क झंझट मे नहि पडै़ चाहैत अछि एनएचएआई। एहि लेल नव एलायनमेंट पर काम भ रहल अछि। नव एलायनमेंट पर सिंगापुर की कंपनी कए एहि माह अपन रिपोर्ट सौंपबाक छैक।

robotstxt: allowed

filter: keep


text:
संस्मरणः मैथिली कवि सुन्दर झा शास्त्री आ कवि धीरेन्द्र (नेपाल)
काल्हि विश्व कविता दिवस थीक। विराटनगर (नेपाल) मे सिर्जनविन्दु द्वारा एहि अवसर पर एक साहित्यिक आयोजन राखल गेल अछि। नेपाली, नेवारी, मैथिली, उर्दू, मारवाड़ी आदि विभिन्न भाषाक दिवंगत कवि लोकनिक कालजयी रचना सबहक प्रस्तुति वर्तमान समयक कवि लोकनि द्वारा कैल जेबाक अछि।
एहि आयोजन मे मैथिली कविताक प्रस्तुति प्रवीण नारायण चौधरी, कर्ण संजय एवं शिव नारायण पण्डित ‘सिंगल’ आदि मैथिली कवि लोकनि द्वारा कैल जेबाक अछि। नेपालक मिथिला मे ओना तऽ अनेकानेक कवि मैथिली भाषा मे हजारहुँ वर्षक इतिहासक संग साहित्यिक योगदान कएने छथि, परन्तु समकालीन युव मे किछु नाम अत्यन्त महत्वपूर्ण अछि, डा. धीरेन्द्र, सुन्दर झा शास्त्री, रमाकान्त झा, जीवनाथ झा, मथुरानन्द चौधरी माथुर, प्रताप नारायण झा, चन्द्रशेखर लाल शेखर, आदि जे आब एहि लोक मे सदेह नहि छथि परन्तु हिनका लोकनिक कालजयी रचना आइयो जीबित अछि। तहिना मध्यकालीन युग केर विद्यापति आ मल्लकालीन नेपाल मे सैकड़ों रचनाकार केर होयब नेपाल मे मैथिली साहित्यक गहिंराई केँ प्रखर सूर्य समान झलकाबैत अछि। विराटनगर मे सेनवंशीय राजाक समय मे मोरंग पर लिखल अनेको मैथिली काव्य सँ वर्तमान समय धरिक राम नारायण सुधाकर समान दिग्गज मैथिली कवि लोकनि एहि परंपरा केँ आरो बल दैत अछि जे मैथिली नेपाल मे सुरक्षित आर संरक्षित रहैत आयल अछि। अनेकानेक महत्वपूर्ण पाण्डुलिपि सब नेपालहि मे सुरक्षित भेटल जे मिथिलाक बौद्धिक सम्पदा केँ आधुनिक समय मे सप्रमाण प्रस्तुत केलक अछि।
आउ, एतय कवि धीरेन्द्र व सुन्दर झा शास्त्रीक दुइ रचना साभार ‘विदेह’ केर आर्काइव मैथिली जिन्दाबाद केर पाठकवर्ग लेल राखीः
मानस-धरती व्यर्थे कोड़ह
किछु भाव-कुसुम व्यर्थे लोढ़ह।
किछु नाहक चारण-भाट जकां,
स्तुतिगान करति लाजो छोड़ह॥
ककरासँ करबह तों अरारि॥कवि.॥
सोझे पुछैत अछि अज्ञानि।
केओ भक्ति-भावसँ गीत रचय
कवि सूर-बिन्दु सन विज्ञानी॥
से कवितेके दय रहल गारि॥कवि.॥
वन भेल घरक लगहक बाड़ी।
महगी अछि ऊंच अकाश चढ़ल
खायब दुर्लभ अछि तरकारी॥
कत जनके देत जान मारि॥कवि.॥
राजर्षि जनक हरबाह बनल।
बनमे जे पोसल पूर्व गाय-
से कृष्ण जकाँ चरबाह बनल॥
शरिगर भूमे फाटल दराड़ि॥
तोरा संग बजैत छी
खा’ लै’ छी तोरा संग–दू खिल्ली पान!
तेजी सँ चलै छी,
जोरसँ बजै छी,
रहैत अछि ठोर पर हरदम मुस्कान!
सहि लेब अवज्ञा फेकल नूर जकाँ?
बदलि गेल रंजक होएत ने अवधान?
हँसी देखलह अछि,
चंचलता देखलह अछि,
नोर आ बिहाड़िकें घोंटि पीबि जाइ।
डुबा दी व्यष्टिक चिन्ता समष्टिक समुद्रमे!
मोन नहि छल जे समुद्रक पानि नोनगर होइछ
पियास ओ मिझाओत नहि।
मुदा नमस्कार बन्धु!
(बिना बुझने बिहाड़िक पूर्वक शान्ति,
बिना बुझने मित्राताक पण्डुकीक हत्या।)
किन्तु गप्प एतबे जे मनुक्ख मरि गेल,
ई जकरा देखैत छह–ओ थिक मशीनी आदमी।


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
मंगलवार, 10 जनवरी 2012
गीत
नैन झुकायल नै जाए .मन रोकल नै जाए
दाग चन्ना(MOON)मे होई छै तैयो .
हमर चाँन त' सच मे बेदाग छै
चमकैत लाल गाल देखते-2 नैन झुकायल नै जाए . . . .
बोली सरगम सुनाबै यै सदिखन .
केश कारी सँ' झहरैत फुहार छै
मद-मस्त भरल यौवन देखते-2
नैन झुकायल नै जाए . . . . .
कोन ठाम सँ' आयल इ परी
आई लुट' लेल दिल के खजाना
"अमित" बहकल इ तिरछी नजैर सँ'
मन रोकल नै जाए नैन झुकायल नै जाए


text:
किर्गिजस्तानक विश्व सम्पदा क्षेत्रसभक सूची
सन् २०१४ तकमे किर्गिजस्तानक २ टा सम्पदाके संयुक्त राष्ट्र शैक्षिक, वैज्ञानिक एवं सांस्कृतिक संगठन (युनेस्को)द्वारा विश्व सम्पदा क्षेत्रमे मान्यता प्रदान कएल गेल अछि ।
विश्व सम्पदा क्षेत्रसभक सूची[सम्पादन करी]
युनेस्कोद्वारा विश्व सम्पदा क्षेत्र घोषित कएल गेल किर्गिजस्तानक सांस्कृतिक आ प्राकृतिक स्थलसभक सूची:
- नाम: विश्व सम्पदा समितिद्वारा देल गेल नाम
- क्षेत्र: राष्ट्रक इलाका तथा क्षेत्र
- समय: स्थापना भेल वर्ष
- युनेस्को डेटा: विश्व सम्पदा क्षेत्रमे सामेल कएल वर्ष तथा मापदण्ड
- विवरण: सम्पदा क्षेत्रक बारेमे संक्षिप्त विवरण
सन्दर्भ सामग्रीसभ[सम्पादन करी]
- ↑ "Sulaiman-Too Sacred Mountain", UNESCO, अन्तिम पहुँच १७ Aug २०११।
- ↑ "Silk Road", UNESCO, अन्तिम पहुँच २२ जून २०१४।


text:
प्रदेश फुटबल संघके अध्यक्षमे श्रेष्ठ
पहुरा समाचारदाता
धनगढी, २७ कुवाँर । सुदूरपश्चिम प्रदेश फुटबल संघके अध्यक्षमे दिनेश श्रेष्ठ चयन हुइल बाटै ।
कैलाली ओ कंचनपुर जिल्ला फुटबल संघसे सिफारिस करल आधारमे प्रदेश फुटबल संघके तदर्थ समितिके अध्यक्षमे दिनेश श्रेष्ठहे चयन करल अखिल नेपाल फुटबल संघ (एन्फा) जानकारी डेले बा ।
कंचनपुरके महेन्द्रनगरमे मंगरके हुइल भेलासे संघके उपाध्यक्षद्वयमे राघवेन्द्र कार्की (कैलाली) ओ तेज बहादुर चन्द (कंचनपुर)हे चयन करले बा । ओस्टके महासचिवमे अमृत शाह
(कञ्चनपुर), कोषाध्यक्ष शंकर श्रेष्ठ(कैलाली), महिला सदस्यमे डम्मरी (रक्षा) महरा (कंचनपुर) ओ सदस्यमे हेमकृष्ण रंजितकार (कैलाली), लालमन तामाङ (कंचनपुर), नृप बुढा (कैलाली), नितेश रावल (कंचनपुर), गोपाल चौधरी (कैलाली), दिनेश मल्ल (कंचनपुर) ओ दिनेश बोगटी (कंचनपुर) चयन करल एन्फाके केन्द्रिय सदस्य प्रदेश सिंह राठौर जानकारी डेलै ।
एन्फाके केन्द्रिय अध्यक्ष कर्मा छिरिङ सेर्पाके बर्का पहुनाइमे प्रदेश फुटबल संघके गठन हुइल हो । कार्यक्रममे कैलाली ओ कंचनपुर जिल्ला फुटबल संघके अध्यक्ष मोहित शाह ओ गणेश चन्द लगायतके पदाधिकारीके उपस्थिति रहल रहे ।


text:
केवलादेव राष्ट्रिय निकुञ्ज
केवलादेव राष्ट्रिय निकुञ्ज वा केवलादेव घना राष्टिय निकुञ्ज भारतक राजस्थान राज्यमे अवस्थित एक प्रख्यात पक्षी संरक्षण क्षेत्र छी । ई निकुञ्जके पहिने भरतपुर पक्षी विहार नाम रहल छल । ई निकुञ्जमे हजारक सङ्ख्यामे दुर्लभ जातिका पक्षी पावल जाइत अछि, जेना साईबेरिया सँ आएल सारस एतय सर्दीक मौसममे आबैत अछि । एतेक २३० प्रजातिक चिरईचुनमुन अपन घर बनेनए अछि । ई विश्व सम्पदा क्षेत्र छी ।[२]
सन्दर्भ सामाग्रीसभ[सम्पादन करी]
- ↑ "NPS Annual Recreation Visits Report", National Park Service।
- ↑ World Heritage Site, UNESCO World Heritage Status.
बाह्य लिङ्कसभ[सम्पादन करी]
- Birds in Keoladeo National park
- Keoladeo National Park in UNESCO List
- Wildlife in India | Keoladeo National Park (Bharatpur)
- Birding in India
- Keoladeo National Park official site
- WCMC


text:
ढिकुरपोखरी
ढिकुरपोखरी नेपालक पश्चिमाञ्चल विकास क्षेत्रक गण्डकी अञ्चल, कास्की जिलामे अवस्थित गाँउ विकास समिति छी । [२]
जनसङ्ख्या[सम्पादन करी]
नेपालक वि.सं. २०६८ क जनगणना अनुसार ढिकुरपोखरीक जनसङ्ख्या ७,३१८ अछि । जाहिमे १,८८० घरमूली अछि । ई स्थानक सन् २०११ क नेपालक जनगणना अनुसार पुरुषक सङ्ख्या ३,२२८ आ महिलाक सङ्ख्या ४,०३० रहल अछि ।
सन्दर्भ सामग्रीसभ[सम्पादन करी]
- ↑ "नेपालक जनसंख्या २०६८", केन्द्रीय तथ्याङ्क विभाग, अन्तिम पहुँच २०११।
- ↑ "कास्की जिलाक गाविससभ", नेपाल सरकार, सङ्घीय मामिला तथा स्थानीय विकास मन्त्रालय, नवम्बर २०१५।


text:
पटना । राज्य मंत्रिमंडल सांसद क्षेत्र विकास योजना लेल नव गाइड लाइन कए मंजूरी द देलक अछि। बदलल नियम क तहत सबस पैघ गप भेल जे आब एहि काज क निविदा निकलत आ सांसद मनचाहा ठेकेदार कए काज नहि द सकताह। एकर संगहि नव प्रावधान मे सांसद कए आब तय समय क भीतर अनुशंसा पठेबा लेल कहल गेल अछि आ ओकरा स्वीकृति देबा लेल सेहो समय तय करि देल गेल अछि। कैबिनेट क प्रधान सचिव रविकांत कहला अछि जे संशोधित गाइड लाइन मे प्रावधान कैल गेल अछि जे सांसद कए वित्तीय वर्ष क शुरू भेलाक तीन मास क अंदर अनुशंसा जिला योजना पदाधिकारी कए पठा देबाक अछि। पूर्व मे एहन कोनो समयसीमा नहि छल। तहिना दोसर संशोधन इ अछि जे अनुशंसा प्राप्त भेलाक 75 दिनक अंदर योजना क प्रशासनिक स्वीकृति अनिवार्य रूप स द देबाक अछि। अगर कोनो कारण स प्रशासनिक स्वीकृति नहि भेटल त जिला योजना पदाधिकारी कए 45 दिन क अंदर एकर सूचना सांसद कए देबाक अछि। अस्वीकृत करबाक कारण स सेहो सांसद कए अवगत करेबाक काज जिला योजना पदाधिकारी कए देल गेल अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
सरकार के तरफ सं एहि बारे में सभ जिला के अफसर... पुलिस अधिकारी के सूचना भेज देल गेल अछि.
बिहारक खाद्य सुरक्षा आयुक्तक अनुसार राज्य मे गुटखा आओर
पान मसाला बनाबय... बेचय पर एक साल लेल रोक लगा देल गेल अछि.
आब राज्य मे जे गुटखा आओर पान मसाला बनाबैत..बेचैत आ एकर कारोबार करैत मिलताह हुनका पर तीन लाख टका के जुर्माना लगाओल जा सकैत अछि आओर एक साल के लेल जेल भेजल जा सकैत अछि.
सरकार के सिर्फ कायदा कानून बनाsक नहि छोड़ि देबाक चाही एहि पर सख्ती सं अमल होबाक चाही. नशा के अमल पर खराब होएत अछि. दस तरहक बीमारी लोक के भ जाएत अछि. पहिने नशा पर खर्च फेर दवाई पर खर्च. एहि पर रोक एकदम जरूरी अछि.
सरकार टैक्स के किछ पाई के चलते शराब...तम्बाकू...पान मसाला पर रोक नहि लगाबैत अछि. टैक्स सं बेसि पाई एकर खिलाफ जागरूकता अभियान... चिकित्सा सुविधा पर खर्च करि दैत अछि मुदा रोक नहि लगाबैत अछि.
एहि हिसाब से बिहार सरकार के ई कदम प्रशंसा योग्य अछि. लोक के एकर स्वागत करबाक चाही.
एहने रोक शराब बेचय पर सेहो होबाक चाही. एहि के कारण कतेक परिवार...घर बरबाद भ गेल.
पाई के संग-संग सेहत के नुकसान सेहो होएत अछि. एहि सभ पर रोक होबाके चाही.


text:
विकास झा, हैदराबाद। जनबरी २७, २०१६. मैथिली जिन्दाबाद!!
एतहि भुतिया गेलहुँ? एखन त’ पूरा टाइमलाइन बांकीए अछि ! त’ देरी कथीक? अपन प्रति एखने सुरक्षित कराउ। आउ https://www.sappymart.com/
_________________________
मिथिला प्रेमक नगरी रहल अछि आ मैथिली प्रेमक भाखा। आ से रहितो मैथिलीमे प्रेम संबंधी कथाक व्याप्त अकाली सहजहि अकानल जा सकैछ। मैथिलीमे प्रेमक कविता त’ खूब कहल गेल अछि मुदा कथाक अभाव ई संदेह जगबैत अछि जे कहीं मैथिलीक प्रेमक शैली सुच्चा काव्यात्मक त’ नै? समय आ परिस्थितिमे भेल एतेक परिवर्तनक उपरान्तो मैथिलीक प्रेमकथा एखनहु घोघ, चान, काजर-टिकुली, परदेस आ पातीए धरि सकुचल अछि।
मैथिलीक प्रेमकथाक एही अभाव आ अप्रासंगिक शिल्पकें दरकिनार करैत अछि ई मैथिली लप्रेक (लघु प्रेम कथा) संकलन – “प्रेमक टाइमलाइन”। “प्रेमक टाइमलाइन” किछु नवतुरिया द्वारा गामक खरिहानसं महानगरक चकाचौंध तक पारल एकटा एहन “लाइन” छैक जाहिपर प्रेम छै आ बस अगबे प्रेम छै।
एहि टाइमलाइनपर जहाँ एक दिस गाम-घरक नुकाएल-लजाएल प्रेम अछि ओतहि दोसर दिस शहरी जिनगीक सामयिक या यथोचित चित्रण सेहो। टाइम संगे-संग बदलल प्रेमक लाइन हो या मिथिलाक संस्कृति आ मैथिलीक माधुर्य – दुनू एहि प्रेमक टाइमलाइनपर सहेजल अछि।


text:
मिथिलाक्षर सिखबाक क्रममे केवल लिखब पर्याप्त नहिं होइत अछि। आनक लिखल अक्षर पढ़ल होएबाक चाही। एही उद्देश्यसँ हम एकटा अभ्यासमाला आरम्भ कएल अछि।
फोन पर पढबामे असुविधा हो तँ डाउनलोड कए पढ़ सकैत छी।
आइसँ लगभग 100 वर्ष पुरान मिथिलाक्षरक लिखल अंश एतए प्रकाशित अछि। एकरा पढ़ि नीचाँ कॉमेंट बॉक्समे अपन टाइप कए पठा सकैत छी। अथवा हमर ईमेल bhavanathjha@gmail.com वा whatsApp 9430676240 पर हाथसँ लीखि पठा सकैत छी।
- जाहि अंशमे पढ़बामे असुविधा हो, ओतए-
- जतेक अक्षर नहिं पढा सकए ओतेक संख्यामे जोड़(+ )क चिह्न दए आगाँ बढ़ि सकैत छी।
ऊपर देल गेल पाण्डुलिपिक पाठ एवं विवरण
लिप्यन्तरण करबाक काल पत्रसंख्याक उल्लेख आवश्यक होइत एछि। ऊपर देल गेल पाण्डुलिपिक पहिल पत्रक पहिल पृष्ठ खाली छैक। दोसर पृष्ठसँ ग्रन्थ आरम्भ होइत अछि। पाण्डुलिपिक पत्र माने पन्नाक पहिल पृष्ठ कें Recto कहल जाइत छैक आ ओकरा उलटि देला पर जे पृष्ठ होइत अछि तकरा Verso कहल जाइत छैक एकरा दूनूकेँ अंग्रेजी मे R एवं V सँ, a एवं bसँ अथवा क एवं ख सँ लिखल जाइत अछि। लिपयन्तरणक काल कोन पाठ पाण्डुलिपिक कोन पृष्ठ सँ आरम्भ अछि से संकेत करब लिपिकारक कर्तव्य होइत छनि।
आजुक पाठक देवनागरी लिप्यन्तरण एना होएत-


text:
ममता शंकर
खगडिय़ा । बाढ़ लोकक जीवन शैली त बदलि दैत छल आब एकर संग-संग बच्चा क खेलेबाक रंग-ढंग कए सेहो बदलि देलक अछि। एहि ठामक स्कूली बच्चा लूडो क सांप-सीढ़ी खेल क माध्यम स प्राकृतिक आपदा प्रबंधन क ककहरा सीख रहल छथि।
नदी क नहियर क रूप मे मशहूर खगडिय़ा क स्कूल मे बच्चा कए बाढ़-बाढ़ खेलाइत देखल जा सकैत अछि। एहि ठाम स भ कए सातटा नदी जाइत अछि। बाढ़ खगडिय़ा कए एहि प्रकार स प्रभावित केलक अछि जे आब एहि ठाम घर बनेबा स ल कए कोनो टूर्नामेंट आयोजित करबा तक मे सावन-भादो क ख्याल रखल जाइत अछि। यानी कोनो टूर्नामेंट क आयोजन करैत काल बाढ़ क मौसम क ध्यान मे रखै पड़ैत अछि।
खैर, बाढ़ इंडोर गेम कए बढ़ावा जरूर देलक अछि। दोसर कात बाढ़ कए लकए खेल-खेल मे पढ़ाई क तकनीक सेहो विकसित कैल जा रहल अछि। निदान आ डीडीएच जर्मनी द्वारा किसान विकास ट्रस्ट आ सेव द चिल्ड्रेन क सहयोग स खगडिय़ा क बाढग़्रस्त स्कूली बच्चा क बीच एहन लूडो वितरित केलक अछि, जाहिमे सांप-सीढ़ी क खेल क माध्यम स बाढ़ स बचाव क उपाय आ एहि दौरान बरतय जाइ वाला सावधानी समेत अन्य जरूरी जानकारी देल गेल अछि। इ लूडो परंपरागत सांप-सीढ़ी क खेल स हटि कए अछि। एहि मे दर्शाउल गेल अछि जे अगर बच्चा साबुन स हाथ नहि धोबैत अछि, त कि नुकसान अछि।
सांप-सीढ़ी क बहुचर्चित खेल क माध्यम स बाढ़ क समय ऊंच स्थान पर गाड़ल हैंडपंप स पाइन पीबाक, डूबल हैंडपंप स पाइन नहि पीबाक, ओकरा ढंक कए रखबाक, बाढ़ क समय उपलब्ध पाइन कए उबालि कए पीबाक आदि जानकारी देल गेल अछि।
लूडो क ऊपर पैघ अक्षर मे लिखल अछि-आउ स्वास्थ, सफाई आ पोषण पर ध्यान दी। जखकि, लूडो क अंतिम कवर पर स्वास्थ्य आ सुरक्षा मानचित्र देल गेल अछि। जाहि मे कोसी नदी, बांध, विद्यालय, बाढ़ क जमा पाइन, दवाखाना आदि चित्रित कैल गेल अछि। किसान विकास ट्रस्ट क जिला संगठक कृष्ण मोहन सिंह क अनुसार एखन धरि सैकड़ों लूडो स्कूली बच्चा क बीच वितरित कैल जा चुकल अछि।


text:
पृथक मिथिला राज्य क लेल मुहिम बा आन्दोलन आब नव नहि अछि। कियो 60 साल त कियो 100 साल पुरान हेबाक दावा करैत छथि । संस्थागत भेलाक बावजूद इ आंदोलन बेसी व्यक्तिगत रहल। मुदा पहिल बेर एहि मसला पर एहन आंदोलन भ रहल अछि जेकर संयोजन कोनो संस्था बा समूह क बैनर तर नहि कैल जा रहल अछि। दिल्ली क जंतर-मंतर पर कवि एकांत अपन अनशन पर बैसलाह, आ लोक हुनक समर्थन मे जमा होइत गेल। इ एकटा नव शुरुआत छी, ताहि किछु संगठन एहि अनशन कए अपन बैनर तर अनबाक प्रयास सेहो केलक, मुदा एकांत नव बाट पर आगू बढैत रहलाह। कवि एकांत संग आन्दोलन क किछु खास पहलु पर इ’समाद लेल गप केलैथि अछि पत्रकार सुनील कुमार झा । प्रस्तुत अछि गपशप क किछु खास अंश – समदिया
प्रश्न – कवि त कलम स आंदोलन करैत छथि, अहां अनशन स आन्दोलन पर उतरि गेल छी?
उत्तर – देखियो हम कवि छी, ताहि लेल बेसी संवेदनशील छी। दिनकर स ल कए बाबा नागार्जुन तक सब अपन कलम स लोक मे क्रांति अनबाक काज केलैथि अछि, मुदा हम एहि मामला मे बेसी संवेदनशील छी। हम मानैत छी जे हमर रचना लोक स बेसी हमरे करेज में आगि लगा रहल छल आ हम ई रास्ता पर उतरि गेलहुँ।
प्रश्न – आन्दोलन क विचार कोना आयल, कोन कारण रहल जे इ फैसला लेलहुं।
उत्तर – बिहार विकास पर चढबा लेल मिथिला क दोहन करै इ हमरा बर्दास्त नहि भेल। मिथिला दिन प्रतिदिन पाँछा जा रहल अछि आ मगध क्षेत्र दिन प्रतिदिन विकसित भ रहल अछि से हमरा सदिखन कचोटैत रहल छल। चिंगारी पजरैत-धधरैत आगि बनि गेल आ हम अनशन लेल चलि एलहुं। अनशन क लेल एकटा प्रस्ताव हम अंतरजाल पर रखने छलहुं जेकरा खूब रास समर्थन भेटल आ लोग सब हौसला बढेलक आ हम फैसला पर आगू बढि गेलहुं।
प्रश्न- की मिथिला अलग भेला स इ विकसित भ जाएत ?
उत्तर – देखू विश्वक सबसे बेसी जल संपदा हमरा लग अछि, खेती मे हम सेहो आगाँ छी। फेर की कारण छल जे हम दिन दूना राति चौगुना पिछड़ी रहल छी। आइ मुख्यमंत्री मगध कए छथि आ खाली मगध पर ध्यान द रहल छथि। मिथिला ओहिना अछि आ विकास खाली पटना आ नालंदा तक देखा रहल अछि। रामलीला मैदान स जे विशेष राज्यक दर्जा माँगल जा रहल छल सेहो मिथिलेक दशा पर कियाकि मिथिला बेसी पिछडल अछि।
प्रश्न – अहाँक अनुसार मगध क मुख्यमंत्री छथि ताहि लेल पटना आ नालंदा मे विकास भ रहल अछि, मुदा जखन मुख्यमंत्री मिथिलाक छलाह तखन त मिथिला आर चौपट भ गेल, त अलग राज्य बनला स कोना आगाँ बढ़त जखन की नेता मिथिला क रहत।
उत्तर – देखियो आब स्थिति दोसर अछि, ओ समय दोसर छल पहिने लोक भावुक भ कए वोट दैत छल मुदा आब विकास देखि कए मत देत। हम मानैत छी जे ओ समय मिथिलाक नेता मिथिलाकए लुटलक, मुदा आब समय बदलि रहल अछि। आब युवा राजनीति मे आबि रहल अछि जेकर विजन आ सोच बहुत आगाँ’ अछि। ओना हम अखैन नव छी आ एहि पर गंभीरता स सोचबाक जरुरत अछि जेकरा बाद मे सबहक विचार स पूरा कैल जैत।
प्रश्न – अहाँक आन्दोलन क मुख्य मुद्दा की, अलग मिथिला राज्य वा मिथिला क विकास ?
उत्तर – देखियो हमर इच्छा मिथिलाक विकास अछि, मुदा इ बिना अलग राज्यक संभव नहि होयत। आइ पाँच दशक स बेसी स लोक मिथिलाक लेल आन्दोलन क रहल छथि, मुदा परिणाम वैह ढ़ाक क तीन पात। मिथिला विकसित नहि भ रहल अछि। हम सब बुझि गेलहुं जे भीख स विकास नहि भेटत। आब हमरा सबकए भीख नहि अधिकार चाही। अलग मिथिला राज्य बनत तखने एकर विकास होयत।
प्रश्न – मिथिलाक लेल एतेक दिन स एतेक लोक आन्दोलन क रहल छथि, ओहि मे आ अहाँक आन्दोलन मे की अंतर ।
उत्तर – हमरा हिसाब स हमर आन्दोलन एहि मुहीम क एकटा नव आयाम देत, कियाकि हम आम जन स छी ना कोनो राजनितिक मंच स बा कोनो संस्था स हम जुडल नहि छी। हमर अनशन क मुख्य उद्देश्य आम जन क मोन मे इ बात देनाय अछि जे अलग मिथिला राज्य क बिना मिथिला क विकास संभव नहि अछि। आइ देखू हम आंदोलन शुरू केलहुं त हमरा संग भाई सब सेहो धरना पर बैस गेलैथि । 22 तारीख स तीन गोटे हमरा संग उपवास पर छथि। एकरा निश्चित एकटा अलग क्रांति कहल जा सकैत अछि। हमर मुख्य उद्देश्य जन-जनगरण केनाइ अछि नहि कि कोनो मंच स राजनीति केनाय।
प्रश्न – कवि एकांत क आन्दोलन क श्रेय कियो आर ल रहल अछि, मिथिला राज्य संघर्ष समिति क दावा अछि जे ओकर बैनर क तर अहां अनशन क रहल छी। एहन मे त अहांक अनशन राजनैतिक भ गेल।
उत्तर – देखियो सबस पहिने त इ कहब जे ओ खबरि बिना घटना स्थल पर एने आ बिना हमरा स संपर्क केने छापल गेल । हम अनशन पर छी ताहि लेल इ संभव नहि छल जे सब जगह जा कए हम गप करि, ओना हम सब ओ अखबारक मुख्य संपादक स गप केने छी आ एहि पर अपन प्रतिक्रिया दर्ज करा देलहुं अछि, ओ आश्वाशन देलैथि अछि जे एकरा में सुधारि क कए फेर स छापब। ओना हम साफ क दी जे हमर अनशन कोनो राजनितिक मंच क नीचा नहि भ रहल अछि मुदा कियो अगर समर्थन द रहल छथि त हुनका भगाउल सेहो नहि जा सकैत अछि। आइ मिथिला फ़ौंउडेशन, अखिल भारतीय मिथिला संघर्ष समिति आदि आदि संगठन हमरा सहयोग द रहल अछि।
प्रश्न – एहि अनशन क बाद की विचार अछि।
उत्तर – देखियो जा धरि सरकार हमर सबहक गप नहि मानत इ आन्दोलन एहिना चलैत रहत। ओना आइ हम सरकार कए एकटा ज्ञापन देलहुं अछि जाहि मे सब संगठनक सहभागिता रहल आ सभ अपन लैटरहैड पर एहि मुहिम क समर्थन करैत अलग मिथिला राज्यक माँग रूपी ज्ञापन सौपलक अछि।
प्रश्न – इ’समाद स गप करबा लेल बहुत बहुत धन्यवाद।
उत्तर – जय मिथिला।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
दरभंगा, १८ अप्रैल २०२०, मैथिली जिन्दाबाद!!
एखन कोरोना महामारी के कारण स पूरा विश्व हलकान अछि। भारत में सेहो लॉकडाउन के दोसर क्रम चलि रहल अछि। सोशल डिस्टेंसिंग के अहि बिमारी स बचाव के मुख्य तरीका मानल जा रहल अछि।
अहाँ सबके जनतब होयत जे राजस्थानक कोटा शहर इंजीनियरिंग आ मेडिकल प्रवेश परीक्षाक तैयारी के लेल एकटा महत्वपूर्ण जगह अछि। बिहार के विभिन्न भाग स छात्र लोकैन कोटा जाइ छथि।
कोरोना के कारण कोटा में रहि रहल बच्चा सब के माता-पिता चिंता में छथि। राजस्थान के मुख्यमंत्री अशोक गहलोत सब राज्य सरकार स आग्रह कएलनि अछि जे अपना एतुका बच्चा के ल जाइ जाऊ।
उत्तर प्रदेश के योगी सरकार द्वारा 300 बस स उत्तर प्रदेश के बच्चा सबके कोटा स निकालबाक बाद बिहार सरकार पर सेहो बिहारक बच्चा के घर अनबाक दबाव बढ़ि गेल अछि।
ट्वीटर के द्वारा बिहार सरकार पर दवाब बनेबाक मुहिम चलि रहल अछि। चौदह-पंद्रह साल के बच्चा सब कोटा स अपना माता-पिता के फोन क के घर एबाक व्यवस्था करबाक निहोरा क रहला अछि।
ट्वीटर बेस प्रभावी जरिया अछि कोनो मुहिम लेल। ट्रेन्डिंग लेल हैश टैग संग कोनो आन्दोलन द्वारा सम्बन्धित निकायक ध्यानाकर्षण लेल एहि सँ बेसी उपयुक्त माध्यम दोसर कोनो नहि, कारण प्रधानमंत्री सँ लैत साधारण मंत्री आ राज्य सरकारक प्रशासनिक ईकाई केर पदाधिकारी लोकनि सब कियो सोशल मीडियाक ट्वीटर हैन्डिल पर बेस सक्रिय रहैत छथि। बहुत कम शब्द मे सम्पूर्ण यथास्थिति केँ राखि अपन मांग हुनका सब धरि पहुँचायल जाइत अछि। एहि भावनाक संग कोटा सँ बिहार सम्पूर्ण बच्चा केँ अपन घर धरि सुरक्षित अनबाक लेल बिहार सरकार पर दबाव बनेबाक जनतब शिक्षाविद् एवं मिथिलावाद केर प्रखर समर्थक – अभियानी राजेश झा ई जनतब मैथिली जिन्दाबाद केँ देलनि।
विदित हो जे हालहि सोशल मीडिया पर सम्पूर्ण मैथिलजन सँ मिथिलाक सरोकारक बात सम्बन्धित राज्य पक्ष धरि शीघ्र पहुँचेबाक लेल ट्वीटर पर एकाउन्ट खोलबाक तथा एक-दोसर केँ फौलो करबाक अपील सेहो राजेश झा, अनुप चौधरी, आदि कतेको मिथिलावादी अभियानी लोकनि द्वारा जारी कयल गेल छल। हैश टैग #Mithila_Will_Rise अभियान सेहो चलायल गेल छल जेकरा मिथिलाक करोड़ों सोशल मीडिया यूजर काफी समर्थन दैत ट्रेन्ड करौने रहथि।


text: पटना। मुख्यमंत्री नीतीश कुमार कहला अछि जे राज्य क योजना क आकार कए 24 हजार करोड़ टका स कम नहि कैल जा सकैत अछि। दिल्ली मे बिहार क योजना क आकार कए अंतिम रूप देबा लेल योजना आयोग क उपाध्यक्ष मोंटेक सिंह अहलूवालिया क संग मुख्यमंत्री नीतीश कुमार क बैठक हेबाक अछि। मुख्यमंत्री कहला जे ओ आयोग लग इ मांग रखताह जे अगिला पंचवर्षीय योजना स विशेष सहायता क रूप मे बिहार कए सालाना चारि हजार करोड़ टका क अतिरिक्त सहायता देल जाए। ओ इ अपेक्षा रखैत छथि जे केंद्र सरकार बिहार क संग सकारात्मक रुख अख्तियार करत। ओना एकर फैसला दिल्ली मे राज्य क वार्षिक योजना आकार तय भेलाक बाद भ जाएत जे केंद्र क बिहार क प्रति की रवैया अछि। मुख्यमंत्री कहला जे बिहार क विकास मे पैघ भूमिका सरकारी निवेश क अछि। सार्वजनिक निवेश साल दर साल नहि बढ़त त विकास क रफ्तार थमि जाएत। इ निवेश कम स कम 20 प्रतिशत क दर स बढ़बाक चाही। योजना आयोग क आकलन मे चूक क चर्चा करैत मुख्यमंत्री कहला जे विशेष सहायता क तहत भेटल राशि स योजना प्रगति क दिस अछि, मुदा ओकरा पूरा करबा लेल 3100 करोड़ टका चाहिए, जखनकि योजना आयोग 1500 करोड़ दे रहल अछि। एहि हिसाब स 1600 करोड़ क अंतर अछि। ओना ओ कईटा योजना केंद्रीय एजेंसी क वजह स विलंबित भेल अछि। मुख्यमंत्री कहला जे योजना आयोग कए हमर जरूरत कए स्वीकार करए पडत। हम सब क्षेत्र मे खर्च करए चाहैत छी। सोशल सेक्टर क संग हमरा आधारभूत संरचना क क्षेत्र मे सेहो खर्च करबाक अछि। बिजली क क्षेत्र मे महत्वाकांक्षी परियोजना सब कए आगू बढेबाक अछि। मुख्यमंत्री कहला जे अन्य योजना क लेल अतिरिक्त प्रावधान कए ल कए ओ वित्त मंत्री प्रणब मुखर्जी स सेहो भेंट करताह।


text:
गीताक तेसर बेरुक स्वाध्याय
(निरंतरता मे, गीताक तेसर अध्याय मे भगवान् कृष्ण द्वारा अर्जुन केँ कर्मयोगक व्याख्या करैत स्वधर्म केँ श्रेयस्कर होयबाक निर्णय सुनेनाय, स्वधर्म मे मरब नीक, स्वधर्म मे कमियो हो सेहो परधर्म सँ नीक, परधर्म भय देमयवाला – कहैत अपन निज कर्म प्रति सजग रहब जरुरी कहलैन अछि। तेकर बाद….)
अर्जुनक प्रश्न,
अथ केन प्रयुक्तेऽयं पापं चरति पुरुषः।
अनिच्छन्नपि वार्ष्णेय बलदिव नियोजितः॥३-३६॥
अर्जुन तखन स्वाभाविके जिज्ञासा रखैत छथि जे एतेक रास जानकारी रहलाक बादो तखन केहेन प्रयुक्त (व्यवहार) हेतु लोक बर्बस (बलात्) पाप करैत अछि, हलांकि ओकरा एहेन गलती करबाक कोनो इच्छा नहियो रहैत छैक, तैयो एहेन कोन रहस्यमयी बल ओकरा एहेन पापाचारण करबाक लेल उद्यत् करैत छैक।
अर्जुन ओहि रहस्य जानबाक लेल प्रेरित भेल छथि, कारण एहि सँ पूर्व ओ युद्धक प्रयोजन सँ बेसी नीक संन्यास ग्रहण करब, भीक्षाटन करब आदि बुझैत युद्ध करबा सँ साफ मना कए चुकल छथि। मुदा भगवान् हुनका हर दृष्टि सँ हुनकर अपन कर्म (स्वधर्मः क्षत्रिय लेल प्रजाकल्याण निमित्त न्याय हेतु अन्याय विरुद्ध युद्धकर्म स्वधर्म थीक) करबाक लेल निर्णय दैत आब रहला अछि।
वर्तमान प्रश्न हमरा लोकनिक लेल सेहो अत्यन्त महत्वपूर्ण अछि। हम सब कतेको रास शास्त्र-पुराण आ जेठ-श्रेष्ठ निरूपित नियम-अनुशासन केँ जनैत छी। मुदा बेर पर ओकरा जानि-बुझिकय बिसरैत छी। आर फेर जे नहि करबाक चाही तेहनो कर्म करैत छी। एतय अपनहि आत्मा आर मन बीच – स्वयं कृष्ण एवं अर्जुन समान बनिकय जँ हम सब बात करब तऽ स्वतः सब परिस्थिति स्पष्ट होयत। हम सब जनितो जे झूठ नहि बाजब, कोनो जीव केँ अकारण हिंसा नहि करब, मन मे गलत सोच नहि आनब, केकरो लेल बेजा नहि सोचब, सदिखन ईश्वर प्रति समर्पित रहब… लेकिन जीवन मे बेर-बेर एहेन कर्मक क्षण अबैत अछि जे एहि सब नियम-निष्ठा केँ ताख पर राखि आखिरकार पापाचार मे हमहुँ सब लिप्त होएत छी। भगवान् पैछला किछु श्लोक मे ओकर कारण सेहो स्पष्ट कएलनि अछि। कतबो ज्ञानी कियो रहय, मुदा जे इन्द्रिय छैक ओकरा ओकर विषयमे स्वभाववश रमण करय सँ कियो कि रोकि सकैत छैक। तखन ओकर समाधान भगवान् कहलैन जे कर्तापन आ ओहि मे आसक्ति – राग-द्वेष सँ अपना केँ मुक्त राखू। कोनो द्वंद्वभाव सँ मुक्त रहू। जे भेलैक, जे होएत छैक, ओ प्रकृति स्वस्फूर्त कय रहलैक अछि। जँ बुझैत छी जे ई पापाचार छैक तऽ इन्द्रिय केँ शमन – ओहि इच्छारूपी अग्नि सँ बाहर रखबाक लेल दम साधिकय राखि सकैत छी। ई बहुत गूढ विषय छैक, एहिक इर्द-गिर्द समूचा गीताक उपदेश अछि। आगू आरो पढब-सिखब! आगू बढी!! अर्जुनक जिज्ञासा हमर-अहाँक जिज्ञासा बुझैत देखी जे भगवान् कि जबाब दैत छथि।
भगवान् कहलैन –
काम एष क्रोध एष रजोगुण समुद्भवः।
महाशनो महापाप्मा विद्ध्येनमिह वैरिणम्॥३-३७॥
रजोगुण समुद्भवः – रजोगुण सँ उत्पन्न; महाशनः – कोनो वस्तु पेबाक प्रबल इच्छा, कोनो हाल मे चाही तेहेन भाव; कामः – कामना – पेबाक इच्छा (जे अनन्त होइछ); क्रोधः – तामश चढब (अप्राप्ति पर खौंझ आ तामश आदि); इहः – संसार; वैरिणम्ः – शत्रु (वैरी); विद्धिः – जानू ….
भगवान् अर्जुन द्वारा राखल ओहि प्रश्नक उत्तर मे स्पष्ट कहलैन जे – “ओ काम थीक, ओ क्रोध थीक, जेकर जन्म रजोगुण सँ संभव होइछ, महाशन ओ महापाप यानि कोनो वस्तु पेबाक प्रबल इच्छा मोन मे आयब आ फेर ओकरा वास्ते केहनो पापपूर्ण कर्म करबाक लेल प्रेरित होयब, यैह एहि लोक (संसार) मे मूल वैरी (शत्रु) थीक – एना जानू हे अर्जुन!”
ओ बल कोन? – काम आ क्रोध
इच्छा नहियो रहला पर करबाक लेल प्रेरित होयब – रजोगुण सँ उत्पन्न प्रबल कामना आ तेकरा पूरा करबाक लेल पापपूर्ण योजनादि – केहनो कूकर्म करबाक लेल उद्यत् भेनाय
निर्णयः संसार मे यैह दुनू – काम आर क्रोध – मनुष्यक मुख्य शत्रु मानल जाएछ।
आगू देखीः
धूमेना व्रियते वह्निर्यथाऽदर्शो मलेन च।
अथोल्बेनावृत्तो गर्भस्तथा तेनेदमावृततम॥३-३८॥
भगवान् उपरोक्त रहस्यक उद्घाटनक संग एकटा सहजे बुझय योग्य उदाहरण दैत कहैत छथि, “जेना आगिकेँ धूआँ झँपने रहैत अछि, जेना आइना केँ धूरा झँपने रहैत अछि, जेना गर्भस्थ शिशु केँ जेर (गर्भथैली) झँपने रहैत अछि, तहिना ‘ई’ ‘ओकरा’ सँ झँपायल रहैत अछि।”
एतय फेर ‘ई’ आ ‘ओकरा’ सँ भगवान् केर तात्पर्य पूर्व कथित रहस्य सँ जुड़ल अछि। आत्मारूपी शरीर केँ ‘ई’ आर ओकर शत्रु काम तथा क्रोध केँ ‘ओकरा’ कहि भगवान् निरंतरता मे अर्जुनक प्रश्नक समाधान दय रहल छथि।
स्वामी स्वरूपानन्द भगवानक एहि उक्ति केँ एना व्याख्या करैत टीका मे किछु एहि तरहें वर्णन करैत छथिः
पहिल उपमा आगि तथा धुआँः सात्त्विकता केँ अग्नि सँ तूलना करैत साधना मे कमी केँ धुआँ सँ आवृत कहल गेल अछि। कनिकबो चेष्टा केला सँ सात्त्विकता जागि सकैत अछि, जेना धुआँ सँ मुक्ति पेबाक लेल फूँक मारब जरुरी होइछ, आगिक धधक प्रकट भेला पर धुआँ अपने गायब भऽ जाएछ। तहिना कनेक साधना केला सँ सात्त्विकता प्रकट भऽ जाएछ।
दोसर उपमा आइना तथा धूराः राजसिकताक उपमा आइना सँ करैत एहि पर जमल धूरा यानि हमरा लोकनि मे रहल राजसिकता पर विभिन्न गंदगी भरल कर्मक प्रारब्धक मल सँ कैल गेल अछि। एकरा सँ ऊबार पेबाक लेल ओहिना मेहनैत आ समय दुनू खर्च करय पड़त जेना आइना केँ झकझकाकय साफ करबाक लेल पोछा लगबैत सफाइ करय मे लगैत अछि। पुरुषार्थक अर्जन बिना गलत – गंदा प्रारब्ध सँ मुक्ति कदापि संभव नहि अछि।
तेसर उपमा गर्भस्थ शिशु तथा गर्भ-थैली जेरक बातः एकरा तामसिकता सँ तूलना करैत समय पूरा भेलाक बादे प्रकट होयबा सँ भगवान् तूलना कएने छथि। एहि मे ९ महीनाक समय आर एहि समयावधि मे कतेको प्रकारक अवस्था सँ गर्भधारण केनिहाइर माताक संग गर्भ केँ सेहो साक्षात्कार होएत छैक, अपन इच्छा सँ किछुओ संभव नहि होइछ, बल्कि समयक संग सुरक्षात्मक भावना आ सदिखन भला-हो ताहि लेल शुभ-शुभ सोचब…. गर्भस्थ शिशुक जीवन्त आ सुखद अवतरण लेल जाहि तरहक अवस्था सँ निकलय पड़ैछ, किछु तहिना तामसिकताक प्रभाव सँ मुक्ति हेतु सद्प्रयासक आवश्यकता होएछ। एकटा साधारण व्यसन सँ मुक्तिक उदाहरण लेल जा सकैत अछि जे एक बेर लोक मे प्रवेश पेलाक बाद कतेक मोस्किल सँ ओकरा निजात दैत छैक।
आर, सबसँ अन्तिम बात – ‘ई’ ‘ओकरा’ सँ झाँपल रहैत अछि, यानि हम-अहाँ जाहि आत्माक धारण करैत वर्तमान शरीर मे छी तेकर मूल स्वरूप केँ झाँपनिहार थीक ‘काम आर क्रोध’। तखन यैह मुख्य शत्रु थीक, ई निर्णय करय मे कोनो समय लगायब मूर्खता टा होयत।
आगूः
आवृतं ज्ञानमेतेन ज्ञानिनो नित्यवैरिणा।
कामरूपेण कौन्तेय दुष्पूरेणानलेन च॥३-३९॥
इन्द्रियाणि मनो बुद्धिरस्याधिष्ठान मुच्यते।
एतैर्विमोह्यत्येष ज्ञानमवृत्य देहिनम्॥३-४०॥
ज्ञानियोक ज्ञान एहि नित्यरूपेण शत्रु अर्थात् कामरूपी दुष्पूरेण (नहि मानयवला – न मनाबय जायवला) इच्छा पूरा करबाक अग्नि सँ झाँपल रहैछ। इन्द्रिय, मन आर बुद्धि – यैह तीन एकर घर थीक – यैह तिनूक माध्यम सँ एहि आत्मारूपी शरीर केर बुद्धि केँ ई विमोहन सँ झँपने रहैत अछि।
स्वामी स्वरूपानन्दजीक टीका फेर कहबाक इच्छा भऽ रहल अछि, ओ कहैत छथि, “ई अनन्त इच्छा निस्सन्देह मानवक मुख्य शत्रु थीक। ई ज्ञानीजन केर ऊपर सेहो सदिखन हावी होयबाक लेल उद्यत् रहैत अछि। मूर्खजन तऽ एहि सँ ओतबेकाल दूर रहि सकैत अछि जाबतकाल धरि एकर दुष्प्रभाव सँ ओ पीड़ाक अनुभव कय रहल हो, पीड़ा खत्म भेलाक किछु कालक बाद ओ पुनः एहि कामाग्नि मे अपना केँ झोंकने रहैत अछि।”
अस्तु! क्रमशः….
हरिः हरः!!


text:
पटना। हिन्दी मे एकटा शायर कहने छथि, माना कि हाथ मेरे, आया ना कुछ पवन मे, आसमान छूने की कोशिश तो मैंने की है। पिछला चारि साल मे बिहार केतबा बदलल एहि पर विवाद भ सकैत अछि, मुदा इ त सब मानैत अछि जे बिहार कए बदलबाक कोशिश कैल गेल अछि। 1, अणे मार्ग मे खटाल क स्थान पर बन हर्बल गार्डन क बीच मे एकटा फूस क मड़ई मे जाड़क रौद सेंक रहल मुख्यमंत्री नीतीश कुमार लेल इ उपलब्धि काफी अछि। अपन चारि सालक कार्यकाल स ओ काफी हद तक संतुष्ट लागि रहल छथि। मुख्यमंत्री कहैत छथि -इतिहास मे कोई इ नहि देखत जे के केतबा साल शासन केलक। बल्कि देखल इ जाइत जे के केेहन काज केलक। शेरशाह त महज चारि साल शासन केलथि। मुदा इतिहास हुनका एखनो याद करैत अछि। चारि साल मे समाज मे शांति आ सांप्रदायिक सौहार्द क वातावरण बनल रहल, की इ कम अछि? माहौल बदलि गेल इ की अजूबा नहि अछि? एकटा एहन प्रदेश जे सब मायने मे पिछड़ल छल। ओकरा लेल चारि साल क समय कोनो बहुत लंबा समय नहि होइत अछि। मुदा जेतबा किछु काज शुरू कैल गेल अछि ओकर बैकग्राउंड मे पाछु मुडि़कए देखबा पर आश्चर्य होइत अछि। विरासत मे जे आधारभूत संरचना भेटल छल ओकरा देख सचमुच ताज्जुब होइत अछि। कोना इतबा काज भ गेल।
नीतीश कहैत छथि- देखू, बिहार कए एकटा फेल्ड स्टेट मानल जाइत छल। आइ बिहार एकटा सक्सेस स्टोरी अछि। इ हम नहि कहि रहल छी। इ नोबल पुरस्कार विजता अमत्र्य सेन, लार्ड मेघनाद देसाई संग-संग योजना आयोग क उपाध्यक्ष मोंटेक सिंह आहलूवालिया तक स्वीकार करि रहल छथि। बिहार कए विशेष राज्य क दर्जा देबाक सवाल पर भले ओ सहमत नहि छथि, मुदा इ त ओ सेहो मानि लहल छथि जे बिहार क ग्रोथ रेट राष्ट्रीय औसत स बेसी अछि। दिल्ली आ मुम्बई मे प्रापर्टी क दाम घटि रहल अछि जखन कि बिहार मे बढि़ रहल अछि। आखिर इ की साबित करैत?
मुख्यमंत्री कहैत छथि, चारि साल पहिने की स्थिति छल इ ककरो स नुकायल नहि अछि। लोग डर स सांझ खन स घर मे बंद भ जाइत छल। आइ कम स कम लोक क मन स डर निकलि गेल अछि। एहन कोनो समाज नहि अछि जाहि मे अपराध नहि होइत अछि। इ समाज क नियति अछि। मुदा आब त कोई इ सोचि कए महंग गाड़ी खरीदबा स नहि डरैत अछि जे कियो छीन लेत। समाज मे तनाव क जे माहौल छल ओ पिछला चारि साल मे समाप्त भ गेल अछि। अहां देखू… पहिने भाजपा स गठबंधन कए ल कए अल्पसंख्यक भाई कए डराउल जाइत छल। सामाजिक आ सांप्रदायिक सौहार्द क माहौल बनाकए हम सबहक लेल विकास क बाट खोलबाक प्रयास केलहुं अछि।
विशेष राज्य क दर्जा ज्यों द देल गेल त राजनीतिक स्थिरता, कानून व्यवस्था, कृषि उत्पादन क वजह स नहि जानि केतबा उद्योग एहि ठाम लागि जाइत। ओना एखन कृषि क्षेत्र मे छोट-छोट निवेश भ रहल अछि। हां, पैघ निवेश मे दिक्कत अछि। कृषि पर आधारित अर्थव्यवस्था वाला बिहार मे इथनाल- चीनी आ बिजली एहन सेक्टर छल जाहि मे पैघ निवेश भ सकैत छल। दूनू मामला मे केन्द्र क अड़ंगाबाजी क कारण निवेश नहि भ सकल। इ एहन क्षेत्र रहल जतय चारि-पांच साल मे सफलता संभवो नहि अछि। हां, ट्रांसमिशन लाइन मे सुधार करि लोक क घर तक बिजली पहुंचेबा मे हम कामयाब रहलहुं। मुदा बिजली उत्पादन बढ़ेबा मे हमरा सफलता नहि भेटल। जखन हम अपन पावर प्लांट लगेबा लेल सोचलहुं त इंटरनेशनल ट्रीटी क नाम पर हमरा गंगा बेसिन स पाइन लेबा स रोकल जा रहल अछि। इ कोनो गप भेल? गंगा क बाढि़ हम झेली, बालू क बोझ हम उठाबी आ जखन अपन पावर प्लांट क लेल एकर पाइन काज भेल त एकर इजाजत नहि। रिपेरियन स्टेट क कंप्नसेशन अछि, मुदा एहि मामला मे जे अधिकार अछि ओ सेहो नहि देल जा रहल अछि।
नीतीश कहैत छथि जे केन्द्र स सहयोग भेटल रहितय त हालात किछु आओर होइते । बिहार कए विशेष राज्य क दर्जा क मांग कए लकए प्रधानमंत्री स समय मंगलहुं। आइ धरि नहि भेटल। हर पंचायत मे हम इ मामला उठेलहुं । हमर सुनल नहि गेल। 2007 क बाढि़ क विपदा हम झेललहुं। 2008 मे कोसी क विपदा क सामना केलहुं । लाखों लोक आइ सेहो बेघर अछि। मुदा पुर्नवास क नाम पर फूटी कौड़ी तक नहि भेटल। हम मांगैत रहलहुं हमरा कि छु नहि भेटल आ बुंदेलखंड कए बिना मांगनै बहुत किछु भेट गेल। मुदा हम सेहो हारि मानै वाला नहि छी। विशेष राज्य क दर्जा क हमर मांग मानल नहि गेल त हम जनांदोलन करब। कांग्रेस क एहि व्यवहार पर नीतीश कहैत छथि जे ओ चाहैत अछि जे हम फेल भ जाइ। मुदा एहन करि कए केन्द्र बिहार क संग अन्याय करि रहल अछि।
लैंड रिफार्म पर सरकारक दुविधा पर मुख्यमंत्री कहला जे हम त किछु कहलहुं नहि। केलहुं नहि। हां, लालू जी लोक कए जरूर फोन करि करिकए भरमेलाह।..देखू एकटा गप साफ अछि। लैंड रिफार्म क मतलब बटाईदारी नहि अछि। हम भूमि सुधार आयोग बनेलहुं। ओ रिपोर्ट देलक। चकबंदी, दाखिल-खारिज आ भूदान जइसन मुद्दा जाहि पर सहमति बनि गेल ओकरा हम लागू करब। आयोग क जहि अनुशंसा पर सहमति नहि बनल ओकरा लेल एकटा कमेटी बना देल गेल अछि। मुख्यमंत्री कहला- आब बिहार क आबादी दस करोड़ स बेसी भ गेल अछि। जमीन क होल्डिंग क स्वरूप बदलि रहज अछि। बंटाईदारी क कोनो मामला नहि अछि। दरअसल विरोधी खासकए लालू प्रसाद एकरा एजेंडा सेट करबा मे लागल छथि। एहि भ्रम कए दूर करबाक सवाल पर नीतीश जोरदार ठहाका लगा कहैत छथि- 1986 मे बनल कानून जे आइ लागू अछि ओहि मे इ प्रावधान अछि जे कोनो बटाईदार जमीन मालिक क हिस्सा क 24 गुना राशि जमा कए दैत अछि त जमीन ओकर भ जाइत। इ भ्रम क स्थिति कए दूर करबाक कोनो आवश्यकता नहि अछि। जखन लोक कए सच्चाई क पता चलत भ्रम क स्थिति अपने आप दूर भ जाइत।
महादलित सवाल पर नीतीश कहब छल जे अनुसूचित जाति क लिस्ट मे कोई छेड़छाड़ नहि करि सकैत अछि। जे प्रचार भरल अछि ओ बेबुनियाद अछि । मुदा समाज क वंचित तबका कए ऊपर उठेबाक अधिकार त सरकार कए अछि। रविदास कए महादलित मे शामिल करबा पर हंगामा भ रहल अछि। हम त आयोग कए दुसाध जाति क उत्थान क लेल कौन कार्यक्रम चला सकैत छी एहि पर रिपोर्ट देबा लेल कहलहुं अछि इ त किछु लाभ अछि जे सरकार समाज क अंतिम पायदान पर ठार लोक कए मुख्यधारा मे अनबा लेल द रहल अछि। विपक्ष कही रहल अछि जे हम समाज कए तोडि़ रहल छी। इ की गप भेल जे जाहि जातिवाद स बिहार उबरि रहल अछि ओकरा फेर स ओहि जातिवाद मे धकेलल जाए। मुख्यमंत्री कहला जे महादलित शब्द हमर गढ़ल नहि छी। आब कोई एकरा गारि बुझए त इ ओकर बुद्धि क बलिहारी छी।
बेलगाम भ्रष्टाचार पर मुख्यमंत्री कहब अछि जे, देखू जखन धरि भ्रष्टाचारी क नाजायज तरीका स अर्जित संपत्ति कए जब्त नहि कैल जाइत । एहि पर अंकुश नहि लागि सकैत अछि। एकरा लेल हम एकटा कानून बनाकए केन्द्र क मंजूरी लेल पठेने छी। साल भरि भ गेल केन्द्र स मंजूरी नहि भेटल अछि। इ कानून पास भ जाइत त कम स कम आइ जे भ्रष्टाचार स कई-कई मकान बना लेने छथि ओहि मे स्कूल खोल कए बच्च क पठबाक सरकार व्यवस्था करि सकैत अछि।
आ अंत मे नक्सलवाद पर चर्चा करैत नीतीश कुमार कहलथि जे आपकी सरकार आपके द्वार कार्यक्रम कए ठीक स चलाउ। सब ठीक भ जाइत। गृहमंत्री चिंदबरम क चिंता पर मुख्यमंत्री कहैत छथि केन्द्र कए नक्सल समस्या पर स्टैंड साफ करबाक चाही। इ नहि जे एक दिन ज्वाइंट ऑपरेशन क गप आ दोसर दिन एहि समस्या स निबटब राज्य सरकार क जिम्मेदारी।
हमर एजेंडा बदलै वाला नहि अछि। हम अपन काज करैत जाइब। एक साल रहि गेल अछि। चारि साल मे हम जे कि छु केलहुं ओकरा स लोक खुश अछि। ग्रामीण सड़क पर जे काज भ रहल अछि, महिला सशक्तीकरण या मानव संसाधन विकास या सोशल सेक्टर मे जे किछु काज शुरू भेल अछि ओकरा लोक पूरा होइत देखताह।


text: बिहार मे खेती के बढ़ावा देबय के लेल...पैदावार...उपज बढ़यबा लेल...वैज्ञानिक तरीका सं खेती केर लाभ उठयबा लेल... बिहार सरकार एकटा योजना कर काज क रहल अछि. कृषि वैज्ञानिक गाम केर ओर नाम सं शुरू भेल एहि योजना मे कृषि वैज्ञानिक सभ गाम मे जाs क किसान सभ के उन्नत खेती के तौर तरीका बतयथिन्ह. एहि मे किसान सभ के खेती के आधुनिक तौर - तरीका के गुर सिखायल जाएत. पिछला दिन एहि विषय पर समस्तीपुर के बिरौली के कृषि विज्ञान केंद्र मे एकटा समारोह भेल. जाहि मे कृषि वैज्ञानिक गाम केर ओर योजना के शुरुआत कएल गेल. एहि मौका पर कृषि मंत्री के कहनाय छलन्हि जे बिहार मे उन्नत खेती के अपार संभावना अछि. राजेन्द्र कृषि विश्वविद्यालय जैसन संस्था खेती के आधुनिक बनाबय के दिस कार्यरत अछि. आओर आब कृषि वैज्ञानिक गाम- गाम जा क आधुनिक खेती के... उन्नत खेती के... वैज्ञानिक खेती के प्रचार प्रसार करथिन्ह. हर पंचायत मे जा क कार्यशाला कएल जाएत. खेती के क्षेत्र मे होय वाला रिसर्च... अनुसंधान केर बारे मे लोक के बताएल जाएत... जागरूकता लाएल जाएत. सरकार... कृषि विज्ञान केंद्र के ई नीक पहल अछि अगर खेती के क्षेत्र मे होए वाला नब-नब रिसर्च...खोज के फायदा किसान तक पहुंचय अछि त ई नीक गप्प होएत. मुदा एहि के लेल लोक सभ के सेहो जागरूक रहय पडतन्हि नहि त दोसर सरकारी योजना के तरह ईहो एकटा दिखावा भरि रहि जाएत आओर खानापूर्ति कs योजना चलैत रहत.


text:
हनुमान्जी केर अशोक वाटिका मे सीताजी केँ देखिकय दुःखी होयब आर रावण केर सीताजी केँ भय देखायब
युक्ति विभीषन सब सुनेलनि। चलथि पवनसुत विदाई लेलनि॥
कय वैह रूप गेला फेर ओहिठाँ। वन अशोक सीता रहथि जहाँ॥३॥
भावार्थ : विभीषणजी द्वारा (माता केर दर्शनक) सब युक्ति (उपाय) कहल गेल। तखन हनुमान्जी विदाई लय केँ चललथि। फेर ओ (पहिने केर मच्छड़ समान छोट) रूप धय केँ ओतय गेलाह, जाहि अशोक वन (वन केर जाहि भाग मे) सीताजी रहथि॥३॥
देखि मनहि मे कयल प्रणाम। बैसलि बीति जाय निशि याम॥
दुब्बर देह सिर केस जटा सन। जपथि हृदय रघुपति गुण सदिखन॥४॥
भावार्थ : सीताजी केँ देखिकय हनुमान्जी ने हुनका मनहि सँ प्रणाम कयलनि। हुनका बैसले-बैसल रात्रिक चारि पहर बीति जाइत छल। शरीर दुब्बर भऽ गेल छल, माथ पर केस जटा समान भऽ गेल छल। हृदय मे ओ सदिखन श्री रघुनाथ जीक गुण समूह केर जाप (स्मरण) करैत रहैत छलीह॥4॥
दोहा :
निज पद नयन धेने मन राम पद कमल लीन।
परम दुःखी भेला पवनसुत देखि जानकी दीन॥८॥
भावार्थ : श्री जानकीजी अपन आँखि अपनहि पैर मे लगौने छलीह (नीचाँ दिशि ताकि रहल छलीह) और मन श्री रामजी केर चरणकमल मे लीन छल। जानकीजी केँ दीन (दुःखी) देखिकय पवनपुत्र हनुमान्जी बहुते दुःखी भेलाह॥८॥
चौपाई :
तरु पल्लव मे रहला नुकायल। करैत विचार जाय कि कायल॥
तखनहि रावण ओतय आयल। संग ओकर कते स्त्री सजायल॥१॥
भावार्थ : हनुमान्जी गाछक पात मे नुकायल रहला आर विचार करैत रहला कि आबि कि करू (जाहि सँ हिनकर दुःख दूर करी)। ताहि समय बहुते रास स्त्रि लोकनिक संग सजि-धजिकय रावण ओतय आयल॥१॥
बहु विधि दुष्ट सीता समझाय। साम दान भय भेद देखाय॥
कह रावण सुनु सुमुखि सयानी। मंदोदरी आदि सब रानी॥२॥
भावार्थ : ओ दुष्ट सीताजी केँ बहुतो प्रकार सँ बुझेलक। साम, दान, भय और भेद देखेलक। रावण कहलक – हे सुमुखि! हे सयानी! सुनू! मंदोदरी आदि सब रानी केँ -॥२॥
अहाँक अनुचरीं ई प्रण थिक मोर। एक बेर बिलोकु मोरा ओर॥
तृन धय ओट कहथि बैदेही। सुमिरि अवधपति परम सनेही॥३॥
भावार्थ : हम अहाँक दासी बना देब, ई हम प्रण थिक। अहाँ एक बेर हमरा देश देखू त सही! अपन परम स्नेही कोसलाधीश श्री रामचंद्र जी केँ स्मरण करैत जानकीजी तिनका ओट (परदा) कय केँ कहयल लगलीह – ॥३॥
सुन दसमुख भगजोगनी प्रकाश। किन्नहु होइ कमलिनी विकास॥
यैह मन बुझे कहथि जानकी। दुष्ट न जान रघुवीर बाण की॥४॥
भावार्थ : हे दशमुख! सुन, भगजोगनीक (भुकभुकिया) प्रकाश सँ कहियो कमलिनी (फूल) फुला सकैत अछि? जानकीजी फेर कहैत छथिन – तूँ (अपना लेल सेहो) एहिना मन मे बुझि ले। रे दुष्ट! तोरा श्री रघुवीरजीक बाण केर खबरि नहि छौक॥४॥
रे पापी हरि अनलें तूँ सून मे। अधम निर्लज्ज लाज नहि मन मे॥५॥
भावार्थ : रे पापी! तू हमरा सूनसान मे हरि अनलें हँ। रे अधम! निर्लज्ज! तोरा लाज नहि अबैत छौक?॥५॥
दोहा :
अपना सुनि भगजोगनी सम राम केँ सूर्य समान।
कड़ा बोल खिसियाय कय तरुआरि केँ तान॥९॥
भावार्थ : अपना केँ भगजोगनी केर समान और रामचंद्रजी केँ सूर्य केर समान सुनिकय आ सीताजी केर कठोर वचन केँ सुनिकय रावण तलवार निकालिकय बड़ा तामस मे आबिकय बाजल -॥९॥
चौपाई :
सीता तूँ मोर केलें अपमान। काटब तोहर मूरी कृपान॥
नहि त चट द मान मोर बात। सुमुखि न हेतहु जीवन घात॥१॥
भावार्थ : सीता! तूँ हमर अपनाम केलें हँ। हम तोहर मुन्ड एहि कठोर कृपाण सँ काटि देबौक। नहि तँ (आबो) जल्दी हमर बात मानि ले। हे सुमुखि! नहि तँ जीवन सँ हाथ धोयए पड़तौक॥१॥
श्याम सरोज दाम सम सुंदर। प्रभु भुज करि कर सम दसकंधर॥
से भुज कंठ कि तोर तलवारा। सुन सठ यैह थिन सत्य प्रण मोरा॥२॥
भावार्थ : (सीताजी कहलखिन-) रे दशमुख! प्रभु केर भुजा जे श्याम कमल केर मालाक समान सुंदर और हाथीक सूँड केर समान (पुष्ट तथा विशाल) अछि, या तऽ ओ भुजा हमर कंठ मे पड़त या तोहर भयानक तलवारे। रे शठ! सुन, यैह हमर सच्चा प्रण अछि॥२॥
चंद्रहास हरु मोर परिताप। रघुपति बिरह आगि सँ जात॥
शितल तेज बहति बड़ धार। कह सीता हरु मोरे दुख भार॥3॥
भावार्थ : सीताजी कहैत छथिन – हे चंद्रहास (तलवार)! श्री रघुनाथजी केर विरहक आगि सँ उत्पन्न हमर बड़ा भारी जलन केँ तूँ हरि ले, हे तलवार! तूँ शीतल, तीव्र और श्रेष्ठ धारा बहबैत छँ (अर्थात् तोहर धारा ठंढा और तेज छौक), तूँ हमर दुःख केर बोझ केँ हरि ले॥३॥
सुनिते वचन फेरो मारय दौड़लक। मयपुत्री तखन नीति बुझेलक॥
कहय सब राक्षसनी बजाय। सीता बहु विधि त्रासल जाय॥४॥
भावार्थ : सीताजी केर से वचन सुनिते ओ हुनका मारय दौड़ि गेल। तखन मय दानव केर पुत्री (मन्दोदरी) नीति कहिकय ओकरा बुझेलीह। तखन रावण सब दासी (राक्षसनी) सब केँ बजाकय कहलक जे जाकय सीता केँ बहुतो तरहक डर (त्रास) देखाउ॥४॥
मास दिवस मोरे कहल न मानत। तँ तलवार खींचिकय काटत॥५॥
भावार्थ : यदि महीना भरि मे ई हमर कहल नहि मानत तऽ हम ई तलवार निकालिकय काटि देबैक॥५॥
दोहा :
भवन गेल दसकंधर एतय पिसाचिनि बृंद।
सीता त्रास देखा रहल धरय रूप बहु मंद॥१०॥
भावार्थ : (से कहिकय) रावण घर चलि गेल। एम्हर राक्षसनी सभक समूह बहुतो तरहक खराब रूप धय केँ सीताजी केँ डर देखबय लागल॥१०॥
चौपाई :
त्रिजटा नामक राक्षसी एक। राम चरण रति निपुण विवेक॥
सब केँ बजाय सुनेलक सपना। सीते सँ सब कर हित अपना॥१॥
भावार्थ : ओहि मे एकटा त्रिजटा नामक राक्षसी छल। ओकरा श्री रामचंद्रजीक चरण मे प्रीति छलैक और ओ विवेक (ज्ञान) मे निपुण छल। ओ सब केँ बजाकय अपन स्वप्न सुनेलक आ कहलक – सीताजी केर सेवा कय केँ अपन कल्याण कय ले॥१॥
सपना मे बानर लंका जारल। राक्षसक सेना सब मारल॥
गदहा चढल नग्न दसशीश। मुंडित सिर खंडित भुज बीस॥२॥
भावार्थ : सपना मे (हम देखलहुँ जे) एकटा बंदर लंका जरा देलक। राक्षसक सब सेना मारि देल गेल। रावण नग्न अछि आर गदहा पर सवार अछि। ओकर केश कटायल छैक, बीसो हाथ कटल छैक॥२॥
एहि तरहें ओ दक्षिण दिशि जाय। लंका मानू विभीषन पाय॥
नगर भरि रघुबीर दोहाय। पुनः राम सीता केँ बजाय॥३॥
भावार्थ : एहि तरहें सँ ओ दक्षिण (यमपुरी केर) दिशा केँ जा रहल अछि आर मानू लंका विभीषण पाबि गेल अछि। नगर मे श्री रामचंद्रजीक दोहाय देल जा रहल अछि। तखन श्रीराम सीताजी केँ बजावा पठौलनि अछि॥३॥
ई सपना हम कही पुकारी। होयत सत्य जाइत दिन चारी॥
ओकर वचन सुनि केँ सब डरल। जनकसुता केर चरणन्हि पड़ल॥४॥
भावार्थ : हम पुकारिकय (निश्चय केर साथ) कहैत छी कि ई स्वप्न चारि (किछुए) दिन बाद सत्य भऽ कय रहत। ओकर वचन सुनिकय ओ सब राक्षसी सब डरा गेल और जानकीजी केर चरण मे खसि पड़ल॥४॥


text:
जनप्रतिनिधि आइयो मिथिलाक्षेत्र मे ओतबे संख्या मे छैक, चाहे पंचायत हो या प्रखंड या जिला या प्रमंडल। सरकारी कामकाजी हाकिम-हुकुम सँ लैत प्रशासनक हरेक तह मे लोक ओहिना छैक जेना बाकी बिहार मे। न्यायपालिका सेहो समान स्तर सँ न्याय देबाक मन्दिर खोलिकय काज कय रहलैक अछि। लोकतंत्रक चारिम खंभा मानल जायवला संचार क्षेत्र सेहो एतय पूर्ण पल्लवित छैक। तखन कियैक कहल जाइत छैक जे ‘मैथिली-मिथिला विपन्न अवस्था मे छैक’?
वास्तविकता ई छैक जे जनप्रतिनिधि, प्रशासन, न्यायपालिका आ संचारक्षेत्र – सब एहिठामक जनताक बौद्धिक सामर्थ्य केँ बहुत पहिने सँ बुझैत छैक आ अकर्मण्यता सँ सेहो परिचित छैक। एहि ठाम विरोध केवल सांकेतिक होइत छैक। कोनो प्रकारक प्रतिकारात्मक क्रान्ति प्रीति-प्रशान्त प्रकरण समान कौआ कान लय उड़ि गेल आ ताहि मे कौआक खेहारय लेल टा संभव छैक। अपन मूल्य, मान, प्रतिष्ठा, पहिचान, विशिष्टता आदिक रक्षा लेल कतहु लोक एकमत भऽ आन्दोलन करैत होइक एहेन बहुत कम देखल जाइत छैक।
एहेन उदाहरण कतेको ठाम देखल जा सकैत छैक जे नेतागिरी करबाक लेल ढेर रास आश्वासन – वादा आदिक झड़ी लगेलक, चुनाव मे जीतल आ फेर वैह जनता केँ सोझाँ-सोझी ठेंगा देखेलक। जनता मे आपसी घमर्थन केर फायदा उठबैत आपसे मे समाज केँ विभक्त राखि भरपूर मजा लेलक ५ साल धरि। बुद्धिजीवी समाज ओकरा सँ असंतोष पेलक, धरि चुपचाप ओकर सब ताण्डव केँ वर्दास्त करैत रहल। जहिया दोसर बेर चुनाव हेतैक तऽ ओकरा वोट नहि दय पुन: दोसर केँ देब, दोसरो चुनल लोक यैह ताल आ मात्रा होयत, ओकरो ५ वर्ष झेलब। झेलिते-झेलिते मिथिला स्वतंत्रताक बादो ७ दशक मे अपन मूल-मान-प्रतिष्ठा-पहिचानक हनन टा केलक, संवर्धन या संरक्षण मे पिछैड़ गेल जेना प्रत्यक्ष देखाइत अछि।
एखन एकटा नवका हल्ला पसैर रहल अछि जे बिहार मे कुल १० भाषा केँ मातृभाषा वर्ग मे राखि पठन-पाठन करबाक मान्यता मे सँ मैथिली केँ हंटा देल गेल अछि। ई मात्र हल्ला थीक, बिना आधार केर कतेको बात होयब मैथिल केर वैह कौआ कान लय उड़ि गेल तऽ कौआ केँ खेहारयवला स्वभाव मे पड़ैत अछि। केकरो जखन गहिंर रुचि रहय मैथिली मे वा मिथिला मे तऽ निश्चिते तथ्यगत बात कैल जाइत, एतय तऽ उड़ती खबैड़ पर हमरा लोकनि बेसी ध्यान दैत छी। मधेपुर मे ऐगलग्गी मे ४-५ टा घर जरैत छैक, फैटकी कुटी पर समाचार २०-२५ घर जरबाक पसरैत छैक आ कुर्सों धरि अबैत-अबैत वैह समाचार पूरे मधेपुरे सुड्डाह भऽ गेल से पसैर जाइत छैक।
अहिना भेल छल १९८० केर दशक मे जखन मिथिला सँ पंडित जगन्नाथ मिश्र अपन राजनैतिक आका केर हुकुम केँ मानैत येन-केन-प्रकारेण उर्दू केँ दोसर राजभाषा केँ मान्यता दियेबाक बाद अपन पीठ अपनहि सँ ठोकैत दावी केने छलाह जे देखू, हम जे गछलहुँ से पूरा कएलहुँ। एम्हर ओहि समय सबसँ बेसी खौंत मैथिल ब्राह्मणहि केँ भेल, खूब करिया झंडा जगन्नाथ मिसिर केँ देखायल गेल। मिसिरजी सेहो अपन छवि धूमिल होइत देखि तरफर मे अपन कार्यकाल समाप्ति सँ कनी दिन पहिने जतेक संस्कृत विद्यालय आ महाविद्यालय आदि मैथिल बाभन समुदाय द्वारा खोलल गेल छल तेकरा मान्यता प्रदान कय पुन: मोहमद जगन्नाथ सँ पंडित जगन्नाथ बनि बेर-बेर अपन गढ सँ चुनाव मे जितैत रहला। ई बात अलग भेलैक जे बाद मे राजनैतिक तौर पर हाशिया पर फेकेला आ हुनकर चेले हुनकहि चाइल सँ हुनके किनार केलक। एत्तहु समर्थन कम आ घमर्थन बेसीक उदाहरण सोझाँ रहल।
कहल जाइत छैक जे मैथिली, मिथिला आ मैथिल केर कल्याण एखन धरि गैर मैथिल बेसी केलनि, चाहे अटल बिहारी वाजपेयी होइथ वा बिहार केर गैर-मैथिल मुख्यमंत्री, शिक्षामंत्री आदि। एखनहु नरेन्द्र मोदी मैथिली बाजय मे सम्मान बुझैत ‘हम आहाँ सब के गोर लागय छी’ कहि सकैत छथि, ओ आशीर्वाद माँगि सकैत छथि, मुदा एहिठामक नेता सब हिन्दी मे बाजि नरेन्द्र मोदी केँ सुनेबा लेल बेसी आतूर देखाइत छथि। कारण मंत्री पद केर दाबी पास हेबाक चाही। एतुका जनता आ ओकर भावना केर विभक्त रूप सँ तऽ ओ सब परिचित छथिये। के पूछैत अछि एहि घमर्थन करयवला जनमानस केँ?


text:
सावित्री कुमारी
दरभंगा । दरभंगा क कामेश्वर नगर परिसर स्थित मोतिमहल में 1248 ई. क लिखल स्तम्भ लेख बरामद कैल गेल अछि। एहि स्तम्भ लेखक बरामदगी किछु नव छात्र क जिज्ञासा क परिणाम थीक। जानकारी क अनुसार ललित नारायण मिथिला विश्विविद्यालय क प्राचीन इतिहास क किछु छात्र जिज्ञासा मे एकरा दुनिया क समझ अनलथि अछि। दरअसल किछु दिन पहिने कुलपति साकेत कुशवाहा नरगौना पैलेस स प्रचीन इतिहास विभाग कए मोतिमहल स्थानांतरित करबाक आदेश देलथि।
उल्लेखनीय अछि जे मोतिमहल क निर्माण 1806ई. आसपास तिरहुत सरकार महाराजा छत्र सिंह मुख्य सचिवालय क रूप मे भेल छल। 1934 क भूकंप मे इ महल ध्वस्त भ गेल आ ओकर बाद एकर एतिहासिकता पर कहियो शोध नहि भेल। 3 दिसंबर कए जखन किछु छात्र माटी मे धंसल एकटा कारि पाथर क स्तम्भ कए देखलथि त जिज्ञासा मे ओकरा बाहर निकालि जखन साफ केलथि, त जिज्ञासा आओर बढि गेल। 201इंज लम्बा, 22 इंज चौरा आ 70 इंज मोट स्तंभ कए ऊपर तिरहुता लिपि किछु लिखल भेटल। एकर जानकारी तत्काल पटना मे जानकार लोकनि तक पहुंचायल गेल। स्तंम्भ क फोटो पटना पठाउल गेल। एकर बाद पटना क महावीर मंदिर क प्रकाशन विभाग पदाधिकारी भवनाथ झा लिपि कए अनुदित केलथि आ कहलथि जे एहि पर जे तथ्य लिखल अछि ओहि स ज्ञात होइत अछि जे इ पांच पंक्ति क स्तम्भ लेख 1248 ई. क अछि। इ लक्ष्मण सवंत 139 अर्थात सन 1248 बा 1258 ई. क अछि। इ लेख श्रीसंकेश्वरक नामक महाराज क जौ ढेर कए सूचित करैत अछि। इ स्तंभ कोनो खेत खलिहान बा बाज़ार मे लागल छल जे सूचित करैत होएत जे स्तम्भ क निकट जे अनाज अछि ओकर मालिक श्रीसंकेश्वरक नामक महाराज छथि। लेख मे महाराज कए सप्रक्रिय कहल गेल अछि जे महाराज लेल विशेष विरुद्ध अछि बा समस्त प्रक्रिया विराजमान क संक्षिप्त रूप अछि। एहि स इ सेहो सिद्ध होइत अछि जे ज्ञान क धारा मिथिला मे जल क भांति बहैत छल।


text:
अजय धारी सिंह
मधुबनी: आईटी सेक्टर क दिग्गज कंपनी टाटा कंसल्टेंसी सर्विसेज (टीसीएस) सोमदिन इतिहास रचि देलक । दिनक कारोबार मे पहिल बेर कोनो भारतीय कंपनी क पूंजीकरण 100 अरब डॉलर क पार पहुँचि गेल। एहि आंकड़ा कए पार कए टीसीएस शेयर बाजार मे इतिहास बनेनिहार पहिल कंपनी बनि गेल । उद्योग जगत क दिग्गज लोक सब कंपनी क एहि उपलब्धि पर बधाई देलखिन । सोमदिन बीएससी पर भोरे भोर कंपनी क शेयर मे 4% क तेजी देखल गेल मुदा इंट्रा-डे ट्रेडिंग आधार पर कंपनी क शेयर मे कुल 2% क तेजी देखल गेल आ ओ 3,577 टका क स्तर पर पहुँच गेल । एकरा संगे कंपनी क बाजार पूंजीकरण सेहो 6,78,002 लाख करोड़ क आंकड़ा पर पहुँचल । एहि स पहिने टीसीएस क शेयर क दाम शुक्रदिन 7% मजबूत भेल छल । 100 करोड़ डॉलर क कंपनी बनला पर टीसीएस क चेयरमैन एन चंद्रशेखरन कहलाह जे बड्ड दिन स एहि दिनक आस देखैत छलौं’। अई मजबूती सँ कंपनी के निवेशक के सम्पति एक दिन में 40,000 करोड़ टका बढ़ि गेल । जनवरी सँ मार्च 2018 धरि एकटा बड़का प्रोजेक्ट हाथ मे एला सँ कंपनीक पिछला वित्तिय वर्ष मे सबसँ बेसी शुद्ध लाभ भेल । टीसीएस कंपनी बृहस्पति दिन शेयर बाजार बंद भेलाक बाद वित्त वर्ष 2017-18 क अपन रिजल्ट घोषित केने छल । तखन कंपनी दिस सँ 6,904 करोड़ क शुद्ध लाभ क ऐलान कैल गेल छल। कंपनी क पिछला वित्त वर्ष मे 32,075 करोड़ टकाक ऑपरेशनल लाभ भेल छल जे वित्त वर्ष 2016-17 क तुलना मे 8.2% बेसी छल। ओना अई सँ पहिने 2007 मे रिलाइंस इंडस्ट्री 100 अरब पार करय बला पहिल कंपनी बनल छल मुदा बाद मे ओकर पूंजीकरण घटि गेल रहय ।
एहि क संगे कंपनी दुनिया क 100 अरब डॉलर क पूंजीकरण बला 63 कंपनी क एलीट ग्रुप मे आबि गेल । 128 देश क जीडीपी से बेसी अछि टीसीएस क मार्केटकैप । पाकिस्तान क कोनो स्टॉक एक्सचेंज (पीएसइ) मे लिस्टेड सब कंपनी सँ बेसी छैक । 1 डॉलर में 116.08 टा पाकिस्तानी रुपैया अबैत छै । अई लिहाज सँ जोड़ल जाय त 559 लिस्टेड कंपनीक शेयर कए मार्केटकैप 80 अरब डॉलर (9,32,589 पाकिस्तानी रुपैया) होएत अछि । टीसीएस क मार्केटकैप पाकिस्तान स्टॉक एक्सचेंज (पीएसइ) क कुल मार्केटकैप सँ 25% बेसी अछि । ओना दुनिया क सबसँ बेसी पूंजीकरण बला कंपनी मे एप्पल (840 अरब डॉलर), गूगल क अल्फाबेट (746.03 अरब डॉलर), माइक्रोसॉफ्ट (731 अरब डॉलर), फेसबुक (482अरब डॉलर) सनक कंपनी अछि ।


text:
भागलपुर, मिथिला मिरर: भागलपुर के वार्ड न.14 के पार्षद अबरार हुसैन उर्फ बेला के किछु दबंग द्वारा धमकाबय के मामला प्रकाश मे आयल अछि। बताओल जा रहल अछि जे, पार्षद के चुनाव नहि लड़बाक लेल धमकी देल गेल अछि। संगहि रंगदारीक मांग सेहो कायल गेल अछि। ई जानि कय आश्चर्य होयत जे अहि बेर रंगदारी मे रुपैयाक मांग नहि कायल गेल अछि। एहि बेर रंगदारी मे हथियार आ गोली उपलब्ध करेबाक डिमांड राखल गेल अछि।
जानकारी के अनुसार स्थानीय बदमाश तनवीर चुनाव नहि लड़बाक लेल स्थानीय पार्षद के धमकी देलक अछि। संगहि धमकी देलक अछि जे, चुनाव लाडबा पर पार्षद के जान जा सकैत अछि। अहि मामला मे पार्षद कहलनि जे,रंगदारी के रूप मे हमरा सं चारि टा पिस्टल, सौ राउंड गोली आ एकटा मोटरसाइकिल मांग कायल गेल अछि।
पार्षद के जानकारी पर स्थानीय तातारपुर थाना मे प्राथमिकी दर्ज कराओल गेल अछि। पुलिस के अनुसार मंगलदिन दस सं पौने दू बजे धरि पार्षद के चारि बेर फोन कायल गेल अछि।


text:
कोरोना महामारी कें बढ़ैत कहर सं बिहार सहित पूरा देश परेशान अछि। आब ई महामारीक डर कें बीच अंधविश्वाास सेहो घुसल अछि। अहि अंधविश्वाेस मे बिहार कें गोपालगंज जिलाक हथुआ स्थित एकटा गांव मे महिला सब कोरोना मायाक पूजा-अर्चना करय लागलि । जखन, डॉक्टटर एहन अंधविश्वा स कें घातक बता रहल छथ।
गोपालगंज कें हथुआ इलाके कें मछागर लछीराम गांव कें पश्चिम टिकुली पोखरा कें समीप सोमदिन बहुत संख्या मे महिला सब जमा भ गेलि। हाथ मे पूजन सामग्री लेने ई महिला सब भक्ति गीत गाबय लागलि। ओ पूजा कें दौरान नाराज ‘कोरोना माई’ केर मनबैत हुनका इलाका सं चइल जेबाक गुहार लगा रहल छलि।
फिजिकल डिस्टेंजसिंग हवा, संक्रमण कें सेहो नै रहल परवाह
देखत-देखत ओतय भारी भीड़ जमा भ’ गेले। ओहि दौरान महिला सब फिजिकल डिस्टेंजसिंग (Physical Distancing) कें प्रावधान आ कोरोना संक्रमण (CoronaVirus Infection) कें ल’ बेपरवाह भ’ गेलि। पुछबा पर कहलनि, ‘माई सब ठीक क’ देति।’
सोशल मीडिया कें माध्यम सं मिलल अंधविश्वामस क’ हवा
सवाल ई अछि जे आखिर महिला सब कें ई आइडिया केना एलानि? एकर पिछा सोशल मीडिया पर फैलल अफवाह रहल। महिला सब बतोअलनि जे एकटा वायरल वीडियो (Viral Video) मैसेज सं हुनका ई जानकारी मिलल जे करुणा देवी (स्थानीय स्तार पर पूजा करय जाय वालि एकट देवी) कें नाराज होबाक कारण कोरोना कें प्रकोप फैलल अछि। अहि लेल करुणा देवी कें रूप मे कोरोना माई केर पूजा क’ रहल छथि।
गुस्सा कम करबाक लेल पूजा, चढ़ाओल गेल लड्डू आ लौंग
महिला सब बतओलनि जे कोरोना माई कें प्रसन्न करबा लेल ओ लड्डू, लौंग आर किछू पूजन सामग्री सं हुनकर पूजा क’ रहलि। हुनका सब कें विश्वास छलनि जे एकरा सं कोरोना माई केर गुस्सा कम भ’ जायत।
अंधविश्वा सं व्यक्ति कें संग समाज कें लेल सेहो घातक
महिला सब ई पूजा कें समर्थन मे आस्थात कें तर्क द’ रहलि, परन्तु शिक्षित वर्ग अंधविश्वांस माइन रहल अछि। गोपालगंज केर गृहिणी संजना सिंह कहलनि जे पूजा अपन जगह, पर कोरोना जेहन संक्रमणक महामारी केर अंधविश्वाकसक कारण भगबैत संबंधित व्यजक्ति नै, समाजक लेल सेहो घातक अछि। छपरा केर डॉ. अंजू वर्मा कहैत छथि जे लोक कें ई समझो परत जे कोरोनाक महामारी कोनो देवीक प्रकोप नै, बल्कि वायरस कें कारण फैलल अछि।
फिजिकल डिस्टेंजसिंग आ साफ-सफाई कें राखि ध्याकन
गोपालगंज कें चिकित्सकक डॉ. संदीप कुमार कहैत छथ जे अखन महामारी फैलल अछि, ओकर कारण ‘कोविड 19′ (COVID-19) वायरस अछि। अहि महामारी सं बचाव नै होयत। फिजिकल डिस्टें सिंग कें पालन क’ आ साफ-सफाई रखनाइये ई संक्रमण सं बचल जा सकेत अछि। फिलहाल एकर इलाज आ वैक्सीान उपलब्धव नै अछि।


text:
दरभंगा/कटिहार, मिथिला मिरर : माघी पूर्णिमाक अवसर दरभंगाक सदर प्रखंडक गौसा घाटमे दूर-दूरसँ आयल श्रद्धालु कमला नदीमे आस्थाक डुबकी लगेलनि। माघी पूर्णिमाक स्नान लेल श्रद्धालु लोकनि राइतसँ ऐनाय शुरू क’ देलनि। नदीमे स्नानक बाद सभ भक्त लोकनि कमला नदीक तट पर बनल शिव मंदिरमे पूजा अर्चना कएलनि। बतादी जे माघी पूर्णिमाक अवसर पर दरभंगा जिलाक सदर प्रखण्ड अंतर्गत गौसाघाटमे मेला सेहो पूर्वहीसँ लगैत अछि। एहन मान्यता अछि जे कोनो भक्त एहि दिन कमला नदीमे स्नान करैत छथि ओ पुण्यक भागी होइत छथि आ हुनक मनोकामना सेहो पूर्ण होइत छनि। माघी पूर्णिमाक मेलाकेँ देखैत प्रसाशनिक व्यवस्था सेहो रहैत अछि। मेलाक दौरान कतेको लोक सभ अपन बच्चाक मुंडन सेहो करबैत छथि। एहिबेर एहि अवसर पर मंदिरमे भजन संध्याक आयोजन सेहो कएल गेल छल। दूरदराजसँ आयल कलाकार लोकनि भजन सेहो गेलाह। रातिमे रुकइ वला भक्त लोकनिक लेल लंगरकेँ व्यवस्था सेहो कएल गेल छल।
माघी पूर्णिमाक मौका पर भारी संख्यामे श्रद्धालु गौसाघाट पहुँचल छलाह जाहि कारण ओतय बहुत देर तक अफरातफरी मचल रहल। बेसी भीड़केँ कारण ओतय भगदड़ मची गेल छल। हालाँकि भगदड़मे ककरो जख्मी होयबाक सूचना नहि अछि। भगदड़क सूचना भेटला पर सदर एसडीओ राकेश गुप्ता आ सदर एसडीपीओ अनोज कुमार दंगा नियंत्रण बलक संग पहुँचलाह। बहूत मशक्कतकेँ बाद पुलिस स्थितिकेँ नियंत्रित क’ सकल। घटनाकेँ संबंधमे पूछला पर स्थानीय दुकानदार लोकनि कहलनि जे मंदिर तक जेबाक रस्ता बहुत संकीर्ण होयबाक कारण ओतय भगदड़ मची गेल छल। अत्याधिक भीड़केँ कारण कतेको बच्चाकेँ दम घुटय लागल। दू-चारीटा बच्चाकेँ मूर्छित होयबाक कारण भगदड़ मचल छल। सदर एसडीपीओ अनोज कुमार कहलनि जे भगदड़मे कोनो श्रद्धालुकेँ जख्मी होयबाक सूचना नहि अछि।
गंगा-कोसी संगम पर लागल श्रद्धालुक मेला
वेद ग्रंथमे वर्णित संगम उत्तरवाहिनी गंगा तट पापहरणी मोक्षदायनी मानल जाइत अछि। एहन पुण्य स्थल पर जप, तप, ध्यान, साधना, गंगा सेवन आ स्नान विशेष रूपसँ फलित मानल जा इत अछि। यद्यपि ऋषिकेश, हरिद्वार, प्रयाग, काशी सुल्तानगंज आ कुर्सेलाक त्रिमोहनी संगम उत्तर वाहनी गंगा तटक अनुरूप कुर्सेलाक संगम उत्तरवाहिनी तटक महत्ताकेँ अनुरुप प्रसिद्धि नहि भेटल। बहरहाल माघी पूर्णिमा पर आ अन्य धार्मिक अवसर पर एतय श्रद्धालु लोकनिक अपार भीड़ जुटैत अछि। एहि तट पर जप, साधना व गंगा स्नान लेल सहरसा, सुपौल, मधेपूरा, कटिहार आ पूर्णियासँ बहुत बेसी तादादमे श्रद्धालु पहुँचैत छथि। एहि स्थलसँ तकरीबन चारी किलोमीटरकेँ दूरी पर तीनटेंगा तट पर माघी पूर्णिमा पर भव्य मेला लगैत अछि। गंगा तट पर संगम बाबा द्वारा भंडाराक सेहो आयोजन कएल जाइत अछि। माघी पूर्णिमा पर सिमरिया सहित अन्य कतेको जगह स्नान होइत अछि।


text:
सङ्घर्ष (१९९९ चलचित्र)
सङ्घर्ष (हिन्दी: सँघर्ष, अनुवाद: Struggle) एक भारतीय हिन्दी मनोवैज्ञानिक अपराध थ्रिलर चलचित्र छी जे तनुजा चन्द्राद्वारा निर्देशित अछि । ई चलचित्रमे अक्षय कुमार, प्रीति जिन्टा आ आशुतोष राणा मुख्य भूमिकामे अछि ।[१]
कलाकारसभ[सम्पादन करी]
- अक्षय कुमार प्रोफेसर अमन वर्माक रूपमे
- प्रीति जिन्टा सीबीआई अफिसर रीत ओबेरायक रूपमे
- आशुतोष राणा लज्जा शंकर पाण्डेक रूपमे
- विश्वजीत प्रधान सीबीआई अफिसर, रीतक हाकिमक रूपमे
- अमन वर्मा अमित, रीतक प्रेमीक रूपमे
- आलिया भट्ट छोटकी रीत ओबेरायक रूपमे
- मदन जैन पुलिस अफिसरक रूपमे
पुरस्कार[सम्पादन करी]
- फिल्मफेयर सर्वश्रेष्ठ खलनायक पुरस्कार – आशुतोष राणा
सन्दर्भ सामग्रीसभ[सम्पादन करी]
- ↑ Ravi, P.R. (२६ सितम्बर १९९९), "I want to tell my story from the woman’s point of view", The Tribune, अन्तिम पहुँच २१ अप्रैल २०१५।


text:
विक्टर आ कृष्णमोहन कविता सुनैत-सुनैत बेस राति भऽ गेल छल. मुदा, सुनबा-सुनयबाक अतृप्ति दुहू-दिस बनले छल. विक्टरक कविता बेस परिपक्व। कम लिखैत छथि. मुदा जे लिखैत छथि से समधानल, किछु तेहने आभास भेल. हुनकर एक गोट कविता 'मुखा' (मुखौटा)क भाव एखनो आँखिक सोझाँ नचैए. कृष्णमोहन धुरझार लिखैत छथि. सभ तरहक लिखैत छथि. हुनकर दू-गोट कविता बड़ प्रभावी लागल. खासक' हुनक ओ कविता जाहि मे क्षेत्रीय अराजकता ओ अशांति सँ कनछी कटैत स्थानीय निवासी आस-पासक इलाका मे विस्थापित तँ होइए मुदा, सभतरि एकहि रंगताल पबैए आ थाकिकऽ सहसा बाजि उठैए-आब कतय जाउ? सामाजिक-राजनीतिक कैनवास पर सँ जखन 'व्यक्ति'क चित्र धोखड़ि जाइत छैक तँ प्रायः इएह परिस्थिति उपजैत छथि सभतरि.
सामान्यतः आठ बजे सँ पहिने हम नहि जगैत छी, मुदा ओहि दिन अबेर सँ सूतलाक बादहुँ छओ बजे आँखि फूजि गेल छल. अपरिचित ओछाओन कि अगरतलाक नैसर्गिक सौन्दर्य केँ भरि पोख निहारबाक उत्कंठा, कारण की छल से जानि नहि. ओछाओन सँ उठि खिड़की लग ठाढ़ भऽ गेलहुँ. अनुपम दृश्य! शहर निपत्ता छल. चारू कात मात्र हरियरी. अर्थशास्त्रक पन्ना मे भनहि एहि क्षेत्रक स्थान सभ सँ पछड़ल होइ मुदा, जीवनक लेल एतुका वातावरण मे अजस्र ऑक्सीजन सहज-सुलभ छैक. थोड़बे काल मे शांत-स्निग्ध भोर केँ मेघ सेहो अपन स्नेह सँ सराबोर करय लागल. हमर मोन जेना मोनेमोन चहकय लागल. होटल सँ बाहर आबि बरखाक आनन्द लेबय लगलहुँ…
नओ बाजि गेल रहैक. शहर सँ हमर परिचिति आब लगभग सत्रह घंटा पुरान भऽ चुकल छल. एहि बीच तीनटा साहित्यकार सेहो मित्र बनि चुकल छलाह. तहिना सभ प्रतिभागी लोकनि छोट-छोट मित्र-मण्डली तैयार कऽ चुकल छलाह. मुदा, वातावरण सँ एखनो औपचारिकताक धुन्ध छँटल नहि छलैक. अपरिचित लोकनि, परिचितिक लोभ मे दहोदिस मुसकी बिलहि रहल छलाह. छोट-छोट टोली ब्रेकफास्ट टेबुल पर बैसल छल. प्रायः सभ किओ एक-दोसराक भीतर झँकबाक-अँकबाक प्रयासरत छल.
एकाएक डाइनिंग हॉल मे उज्जर धोती-कु्र्ता पहिरने एकटा बुजुर्गक प्रवेश भेल आ हुनका देखितहिँ प्रायः पूर्वोत्तरक समस्त उपस्थित साहित्यकार हुनकर सम्मान मे ठाढ़ भऽ गेल छल. हमरा एतबा स्पष्ट छल जे किओ असाधारण व्यक्तित्व छथि. मुदा, हुनकर परिचय पयबाक जिज्ञासा भीतर मे हिलकोर मारय लागल. चारुकात अपन सौम्य मुसकी फेरैत, बुजुर्ग एकटा नमहर टेबुलपर बैसलाह. चारूकात पूर्वोत्तरक नवतूर छल. दृश्य अनमन ओहिना छल जेना कोनो भोजनक टेबुलपर एकटा सम्पूर्ण संभ्रान्त परिवार बैसल हो. ब्रेड-बटर संग चाह पीबि, बुजुर्ग अपन ब्रेकफास्ट समाप्त कयलनि. एही बीच आसपासक नवतुरियाक कतिपय जिज्ञासा केँ सेहो गंभीरतापूर्वक शांत कयलनि. मृदु मुसकान मुदा हुनकर मुँहक स्थायी भंगिमा छल. हुनका ओतय सँ विदा होइतहिँ हम सहटि कऽ विक्टर लग गेलहुँ, बुजुर्गक परिचिति पाबय.
-ई छथि प्रसिद्ध असमिया साहित्यकार डॉ.नगेन साइकिया.
विक्टरक स्वर मे गौरवानुभूति स्पष्टतः आभासित भेल. हम आगाँ किछु पुछियनि ताहि सँ पहिनहि विक्टर स्वतः हुनका संबंध मे जे मारिते रास गप जनौलनि ताहि मे किछु महत्वपूर्ण इएह जे सतहत्तर वर्षीय डॉ. साइकिया असमिया साहित्यक एकटा अत्यंत प्रतिष्ठत हस्ताक्षर छथि. शताधिक पोथी लिखने छथि. साहित्य अकादेमी समेत अनेक प्रतिष्ठित पुरस्कार सँ पुरस्कृत छथि. नब्बेक दशक मे राज्यसभाक सदस्य सेहो रहि चुकल छथि. पश्चात् उद्घाटन सत्र मे हिनक विद्वताक साक्षात् दर्शन सेहो भेल, अध्यक्षीय भाषण सुनैत काल. डॉ. नागेन साइकिया केँ सुनब हमरा लेल अत्यंत प्रेरणादायक छल.
साइकिया साहेब केँ देखि हमर दृष्टि मैथिलीक साहित्यांगन मे हुनकहि सन सरल-मृदुभाषी, नवतुरियाक पक्षधर, नवताक संपोषक, सुहृद, प्रबुद्ध ओ प्रतिष्ठित साहित्यकार केँ तकबा मे बाझि गेल छल. भक टूटल जखन शालू कौर टोकलीह. आब हम दुनू गोटे अगरतला आ आसपासक पर्यटनस्थल सभक भ्रमणक योजना बनबय मे बाझि गेल छलहुँ… (क्रमशः)
— चंदनकुमार झा
Tags: आलेख


text:
अमित आनन्द, महिषीधाम, सहरसा। जुलाई ६, २०१५. मैथिली जिन्दाबाद!!
सृजनशीलता मे निरंतरता सँ साहित्यिक संस्कार केर निर्माण लेल मैथिली विश्वक एक समृद्ध भाषा मे गानल जाइछ। कहबी सचे छैक जे मैथिली एतेक रास राजनैतिक षड्यन्त्रक शिकार रहल जाहि सँ आइ कतेको मैथिल लोक स्वयं मैथिली प्रयोग करय मे लाज मानैत छथि, मुदा नहि, संविधान मे मैथिली केँ भेटल स्थान, जखनहि मैथिली बनि गेल भारतक राष्ट्रीय भाषा आ स्वीकृति पाबि गेल सिविल सर्विस परीक्षाक भाषारूप मे, तऽ देखल जाउ जे हरेक वर्ष दर्जनों लोक मैथिली विषय सँ परीक्षा मे सहभागी होइत छथि। हरेक वर्ष उल्लेखणीय संख्या मे आइएएस सेहो मैथिली सँ बनैत छथि। मैथिली ‘रजनी-सजनीक भाषा’ सँ बदैलकय आब हाकिम-हुकुम आ रोजीक भाषा बनि रहल अछि। मैथिली जिन्दाबाद होमय लागल अछि।
एहि बेर सेहो कुल १५ छात्र मैथिली भाषा सँ सिविल सर्विसेज केर परीक्षा मे बाजी मारलनि अछि। एहि मे मधुबनी सँ तीन लड़का सेहो शामिल छथि। रौशन झा 95वां रैंक लाबि मधुबनीक नाम गौरवान्वित केलनि अछि। ओतहि मयंक कुमार झा सेहो 223 वां आ नीरज कुमार झा 487 वां स्थान प्राप्त करैत अपन प्रतिभाक लोहा मनवेलनि अछि।
खगड़िया सँ सावन कुमार झा केँ 285 वां, सहरसा बनगांव सँ प्रसन्न कुमार खाँ केँ 575 वां, पटनाक राकेश कुमार केँ 685 वां, बलियाक सौरव कुमार केँ 703 वाँ, गयाक राजीव रंजन केँ 837वाँ, पूर्णियाक प्रवीण प्रकाश केँ 843वां एवं प्रवीण शेखर केँ 846वां, मधेपुराक आदित्य आनंद केँ 981वां, बेगूसरायक सरोज कुमार केँ 984वां, गौंडाक अमित कुमार आनंद केँ 1093 वां एवं सीवान सँ रौशन कुमार केँ 1192 वां रैंक भेटलनि अछि। ई सूचना दिल्ली सँ आईएएस मंथन केर निदेशक शेखर झा देलनि अछि आ ओ ईहो कहलनि अछि जे मैथिली विषय सँ बहुत रास छात्र पहिनहि सँ यूपीएससी केर परीक्षा पास करैत ट्रेनिंग कय रहला अछि, एहि बेर जे सब पास केला ओहो सब पहिने सेहो पास करैत कतेक गोटा ट्रेनिंग कय रहल छलाह, मुदा एहि बेर मैथिली रखला सँ हिनका लोकनिक रैंकिंग मे काफी सुधार आयल अछि।
ई तऽ सुनिश्चित अछि जे मैथिली विषय सँ दूर भगनिहार लेल एकटा सुखद संदेश गेल आ अपन मातृभाषाक महत्त्व सब कियो बुझैत उज्ज्वल भविष्य लेल बेर-बेर प्रयास करता, सफलता सेहो प्राप्त करता। भाषा विभाजन केर राजनीति मे अपना केँ बज्जिका आ अंगिका मानि मैथिली सँ दूरी बनेनिहार छात्र लेल ई विशेष सूचक अछि जे पूर्ण भाषा मैथिली मे अपन अध्ययन केँ जारी करू आ प्रशासकीय परीक्षा समान उच्च प्रतिष्ठित क्षेत्र मे भविष्य निर्माण करू। मैथिली जिन्दाबाद एहि समस्त उतीर्ण छात्र केँ पुन: शुभकामना प्रदान करैत अछि। सबहक जुबान पर एकहि नारा – मैथिली जिन्दाबाद!!


text:
आभा झा।
# मिथिला में अतिथि सत्कार
अतिथि देवो भवः एकटा बड पुरान आर प्रचलित कहावत छैक। जेकर अर्थ अछि मेहमान देवता के समान होइत छैथ। मिथिला में अतिथि सबहक भगवान जेकां सम्मान आर आदर सत्कार कैल जाइत छैन। अतिथि अपना ओत कोनो रूप में आइब सकैत छैथ। ओ चाहे समबंधिक होइत या कोनो अन्य व्यक्ति। भगवान आर अतिथि में कोनो अंतर नइ होइत छैक। अतिथि के सत्कार मिथिला में पूजा मानल जाइत छैक। ओ चाहे अमीर होइत या गरीब अपन हैसीयत के हिसाब स निस्वार्थ भाव स पाहुन-परख के सत्कार करैत छैथ।
मिथिलांचल में अतिथि के देवतुल्य मानल जाइत छैन। हम त अपना ओत जे देखने छी अपन मां,दादी,नानी सबके ओहि मुताबिक लिख रहल छी। पाहुन-परख के पेहने हाथ जोड़ि क प्रणाम क हुनकर स्वागत कैल जाइत अछि। हुनकर हाथ में कोनो सामान छैन त ओकरा उचित स्थान पर राइख देल जाइत अछि। पाहुन-परख के फेर कुर्सी या सोफा देखा क बइस के विनती कैल जाइत छैन। तत्पश्चात हुनका पीय लेल पइन देल जाइत छैन। पाहुन के बइसला पर अपने बइसबाक चाहि इ केला स हुनकर प्रति आदर भाव व्यक्त होइ छैन। हुनकर कुशल मंगल पुछल जाइत छैन। ओकर बाद हुनका चाय काॅफी या शरबत बना क देल जाइत छैन। इ सब आदर सत्कारक एकटा अंग अछि।
अपना मिथिला में सचार लगैत छैक। पाहुनक स्वागत लेल पूरा परिवार सक्रिय रहैत छैक। सचार में कम स कम ग्यारह तरहक तरकारी हेबाक चाही। पाहुन के भोजनक थारी के संगे बाटी में व्यंजन सबहक सज्जा देखैत बनैत अछि। अपना मिथिला में अतिथि सत्कार में तिलकोरक तरूआ त हेबाके चाही। पाहुन के भोजन करबै काल तिलकोरक तरूआ नहि रहै त सचार पूर्ण नहि मानल जायत। मिथिलांचल में एकर खास महत्व छैक।
अपन मिथिला में जमाय के विष्णु मानल जाइत छैन। भगवान राम के विवाह मिथिला में हेबाक कारण एत जमाय के उत्कृष्ट सत्कारक प्रथा अछि। पेहने त गाम मे पाहुन के ऐला पर हुनका पैर धोइ लेल पइन देल जाइत छल। तखन भोजन स पहिने ओहि जगह के मइट के घर के गोबर स निप क आर अगर पक्का के घर रहल त ओहि जगह के पोइछ क तखन पीढ़ी या आसन लगा क पाहुन के भोजन लेल बैसैल जाइत छल। मुदा आब त टेबल,कुर्सी पर सेहो बैसा क देल जाइत छैन। पुरा घरक बाल बच्चा सब पाहुन के सत्कार में लाइग जाइ छैथ। पाहुन अगर विदा होइत छैथ त हुनकर संगे किछ दूर अरियात लेल मिथिलाक लोक जाइ छैथ। हमरा सब के हमेशा अपन अतिथि के आदर करबाक चाहि आर यैह भाव अपन आबै वाला पीढ़ी के सीखेबाक चाहि कि अतिथि देवो भवः ।
चंदनक खुशबू चौखैट पर बिछबैत छी
पवित्र भाव स खुशीक दीप जरबै छी
हमर अतिथि आयल छैथ भगवान बनि क
हमर भगवान के ह्रदय स तिलक लगबैत छी
महैक उठल इ घर आंगन
जखन स अहां पधारल छी
ऐहेन एहसास होइत अछि मोन में
जन्म स अहां हमर छी।


text:
मधुबनी. भगिरथ मां गंगा कए धरती पर लौटा अनने छथि, मिथिलाक तीर्थ कमला कए फेर स हुनकर पुरान धार स जोडबाक प्रयास जल संसाधन विभाग क रहल अछि। एहि काज लेल विभाग परदेस स लौटल मजदूरक उपयोग क रहल अछि। विभागक एहि प्रयास स एक दिस जतय गाम मे बढि रहल बेरोजगारीक समस्या स निपटबा मे मदद भेटत ओतहि इ योजना मिथिलाक तस्वीर बदलि देत। 1954 मे तटबंध बना जाहि नदी सब कए मारबाक प्रयास भेल छल, ओहि नदी सब कए फेर स कलकल अविरल बहेबाक प्रयास क देज गेल अछि। दरभंगा जिलाक जीबछ नदीक बाद मधुबनी जिलाक झंझारपुर प्रखंड क लोहना दक्षिणी पंचायत में पुरान कमला नदी क धार कए 86 साल बाद फेर स अविरल बनेबाक काज जोर-शोर स जारी अछि। इ धार 1934 में आयल भूकंप आ 1935 मे आयल बाढि क बाद नदीक मुख्य धारा स कटि गेल छल आ कालांतर मे सूखा गेल छल। 1935 तक इ मधुबनी क पिपराघाट स दरभंगा तक कमला नदी क धार क रूप मे बहैत छल। 1935 में आयल बाढि क बाद झंझारपुर प्रखंड मे नदी क मुख्य धार पूरब दिस चल गेल आ बलान मे मिल गेल। समय क संग कमला नदीक पुरान धार अपना अस्तित्व खत्म करैत गेल। एहि बीच मिथिला मे पैघ पैघ नेता भेलाह मुदा इ भगिरथ प्रयास 86 साल बाद शुरु भेल अछि। 86 साल पहिने जे धार कलकल अविरल छल तेकरा एक बेर फेर से अविरल धार बनेबाक प्रयास कैल जा रहल अछि। इ काज संपन्न भेला स दरभंगा आ मधुबनीक किसान कए एक बेर फेर पटौनी सुलभ भ जायत। जल संसाधन विभाग नदी कए फेर स जिंदा करबा लेल आकर उड़ाही क कार्य कए मंजूरी देलक अछि आ काज जोर-शोर स भ रहल अछि।
झंझारपुर प्रखंड क लोहना दक्षिणी पंचायत मे कमला नदी क जीर्णोद्धार क काज लेल 49 लाख 91 हजार टकाक मंजूरी देल गेल अछि एहि प्रोजेक्ट मे करीब साढ़े 4 सौ पुरुष आ महिला श्रमकि एक अपन पंचायत मे रोजगार क अवसर भेटल अछि। इलाका मे काफी खुशी अछि. वर्षो बाद परदेस स गाम लौटल मजदूर कए इ चिंता छल जे गाम मे करब की, मुदा अपन पंचायत मे करीब 400 लोक लेल रोजगार देखि सब संतुष्ट अछि। नदी उडाही मे लागल मजदूर क कहब अछि जे आब अपन गाम, अपन पंचायत मे पसीना बहाकए अपन जिला आ राज्यक क कपार बदलब। मेहनती श्रमिक लेल मनरेगा क तहत रोजगार क अवसर उपलब्ध करौउल जा रहल अछि। मजदूरों क जोश देख मिथिला मे बदलाव क स्पष्ट संकेत भेटैत अछि।
जिला प्रशासन दिस स सेहो मजदूर कए काम उपलब्ध कराउल जा रहल छै। जिला अधिकारी निलेश रामचंद्र देउरे क कहब अछि जे मधुबनी जिलाक 21 प्रखंडों मे करीब 90 हजार मजदूर कए रोजगार क दरकार छल, जाहि मे स 88 हजार कए रोजगार उपलब्ध करा देल गेल अछि। मधुबनी जिला मे फिलहाल जल संरचना स संबंधित नहर, पईन आ पोखर क खुदाई क कुल 715 टा प्रोजेक्ट पर काज जारी अछि.
जानकार क कहब अछि जे बाहर स आयल मजदूर क संख्या फौरी तौर पर भले परेशानी क सबब बनल अछि मुदा इ फौज मधुबनी सन पिछड़ल जिला कए विकास क बाट पर ल जेबा लेल पैघ योगदानकर्ता बनत। मधुबनी मे बाहर स आयल मजदूर क स्कील्ड क स्क्रीनिंग क काम सेहो जोर-शोर स जारी अछि। जिला प्रशासन क स्तर पर एहि लेल गंभीरता देखा रहल अछि आ सबस पैघ गप जे जल संसाधन विभाग मे एहि बेर जमीन पर किछु काज होइत देखा रहल अछि। इ विभाग पिछला पांच दशक स कागज पर काज करैत आयल छल।


text:
कृति नारायण झा।
“यमुना नोतऐ छैथि यम के हम नोतऐ छी भाई के ।जहिना गंगा धार बहय तहिना भैया के ओरदा बढय।। “भाई बहिनक पवित्र पावैन भरदुतिया के दिन भाई के हाथ में कुम्हरक फूल, सिनूर, पिठार, पान, सुपारी, मखान आ द्रव्य दय बहिन नओत लैत छैथि आ भाई के दीर्घ आयु के लेल भगवान सँ प्रार्थना करैत छैथि।
भगवान सूर्य केर पत्नी संज्ञा जिनका कोखिसँ यमराज आ यमुना केर जन्म भेल छलैन्ह। यमुना यमराज सँ बहुत स्नेह करैत छलैथि। यमुना कतेको बेर अपन भाई यम सँ आग्रह कयने रहैथि जे ओ हिनका ओहिठाम आबि भोजन करैथि मुदा काज में ब्यस्तता के कारण यम बात के टालैत रहलाह। कार्तिक शुक्ल द्वितीया के दिन यमुना देखैत छैथि जे हुनक भाई यम हुनका दरबज्जापर यमुना के निमंत्रण स्वीकार करैत उपस्थित छैथि। यमराज के मोन में भ रहल छलैन्ह जे हम त सभक प्राण हरण करैत छी। हमरा कियो अपना घर पर नहिं बजबऽ चाहैत अछि मुदा आइ बहिन यमुना जाहि सद्भावना सँ हमरा निमंत्रित कयलनि अछि ओकर पालन कएनाइ हमर धर्म अछि। बहिन के ओहिठाम अयबाक समय यमराज नर्क में बास करय बला प्राणी के मुक्त क देने छलैथि। यमराज के दरबज्जापर ठाढ़ देखि यमुना के अत्यधिक प्रसन्नता भेलन्हि। ओ स्नान धियान पूजा पाठ कय अनेकानेक व्यंजन परोसि क अपन भाई के भोजन करौलनि। यमुना द्वारा कयल गेल आतिथ्य सत्कार सँ यमराज अत्यधिक प्रसन्न भेलाह आ बहिन सँ बरदान मंगवाक आदेश देलखिन्ह। यमुना कहलनि जे भाई। अहाँ प्रत्येक वर्ष एहि द्वितीया के दिन हमरा ओहिठाम आबि भोजन ग्रहण करू। संगहि हमरा जकाँ जे बहिन एहि दिन अपन भाई के नोत दैत अपन भाई के टीका लगबैथि ओ अहाँ के भय सँ भयमुक्त भ जाइथ। यमराज तथास्तु कहि यमुना के अमूल्य वस्त्राभूषण दय यमलोक प्रस्थान कयलनि। ताहि दिन सँ एहि पावैन केर परम्परा विकसित भेल। एहन मान्यता अछि जे एहि दिन जे भाई अपन बहिनक नओत स्वीकार करैत छथि ओ दीर्घायु आ यम के भय सँ भयमुक्त रहैत छैथि। एहि कारण सँ भातृ द्वितीया के दिन यमराज आ यमुना केर पूजा कयल जाइत अछि। एहि पवित्र पावैन के सुअवसर पर हरेक बहिन के अपन भाई के दिस सँ अनेकानेक मंगलकामना ।जय मिथिला जय मैथिली आ मिथिलाक रंग बिरंग केर पवित्र पावैन ।


text:
अहमदाबाद, २८ मार्च २०२२ । मैथिली जिन्दाबाद!!
शाश्वत मिथिला फाउन्डेशन अहमदाबाद केर अध्यक्ष ललित झा जानकारी दैत कहलनि अछि जे १ मई २०२२ केँ फाउंडेशन तथा माँ जानकी सेवा समिति केर संयुक्त संयोजन मे ‘गुजरात मिथिला महोत्सव’क आयोजन कयल जायत। एहि लेल काल्हि २७ मार्च २०२२ अहमदाबाद मे एक बैसार सम्पन्न भेल अछि। बैसार द्वारा कयल गेल निर्णय अनुसार कार्यक्रम अपराह्न ४ बजेसँ शाश्वत मिथिला भवन प्रांगण, लवारपुर – दभोडिया हनुमान मंदिर मार्ग, डभोड़ा, गांधीनगर मे आयोजित हएत। विदित हो जे कार्यक्रम स्थल संस्थाक अपन स्वामित्व केर भूमि थिक जतय भवन निर्माण कार्य सेहो प्रगति मे अछि।
श्री झा द्वारा देल गेल अपडेट मुताबिक उपरोक्त अवसर पर मिथिलाक प्रसिद्ध लोकगीत गायक आ साहित्यकार लोकनि आमंत्रित छथि, संगहि मिथिला-मैथिलीसँ संबंधित विषय वस्तुपर आधारित कार्यक्रम ‘कतेक जिबैए मैथिली’ प्रश्नमंचक रूपेँ सेहो आयोजित होयत जेकर विजेता केँ आकर्षक ईनाम सेहो देल जेतन्हि। ‘कतेक जिबैए मैथिली’ अन्तर्गत प्रवासी मैथिल परिवार आ विशेष रूप सँ धियापुता व युवा सब केँ अपन मिथिला आ मैथिलत्व संग जोड़िकय रहबाक एकटा महत्वपूर्ण सन्देश देल गेल करैत अछि आर ई आयोजन एक तरहक क्वीज कम्पीटिशन जेकाँ कयल जाइत अछि।
तहिना ओ बतेलनि अछि जे आरो बहुतरास गतिविधि जाहिसँ मिथिलाक संस्कृति केँ संरक्षण, संवर्धन आ प्रवर्धन करबाक गुंजाईश होयत ताहि सब केँ सम्मिलित कयल जायत। “एक त’ गुजरात आ दोसर प्रवासी मैथिल – दुनूक अद्भुत संयोग अछि। आऊ सब कियो एहि सांस्कृतिक आ साहित्यिक आयोजनमे सहभागी बनी। एक बेर पुनः अपने सब केँ सादर आमंत्रण अछि।” – मैथिली-मिथिलाक एहि महत्वपूर्ण कार्यक्रम मे सब केँ आमंत्रित कयलनि अछि।


text: 67 म स्वतंत्रता दिवस क अवसर पर इसमाद परिवार दिस स समस्त पाठक लोकनि कए शुभकामना। दिल्ली क लाल किला पर सब साल तिरंगा लहराइत अछि, मुदा मिथिला क लाल किला सब सालक भांति एहि साल सेहो तिरंगा लेल तरसैत रहल। किला बनेनिहार कोनो कमी नहि केलथि, मुदा केकरा की भेटल इ समय क खेल अछि। इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
९ मार्च २०२०। मैथिली जिन्दाबाद!!
सामाजिक संजाल पर आइ भोरे-भोर एकटा दुखद समाचार आयल जे मैथिली भाषा-साहित्यक एक पुरोधा व्यक्तित्व – वयोवृद्ध दयानाथ झा आइ भोरे परलोक गमन कय गेलाह। बुझले बात अछि जे मैथिली भाषा-साहित्यक कतेको महापुरुष लोकनिक परिचिति आम जनमानस मे पठन-पाठनक अभाव मे बहुत कम अछि, लेकिन सौभाग्यवश मैथिलीक वर्तमान सृजनकर्मी लोकनि बीच ओहि महापुरुषक व्यक्तित्व आ कृतित्वक नीक जानकारी उपलब्ध रहबाक कारण बेसीकाल महापुरुष लोकनिक मृत्यु पश्चात् हुनकर साहित्यिक-सांस्कृतिक वा अन्य योगदानक पुलिन्दा खुजैत अछि। चूँकि आइ दयानाथ बाबू स्वर्गवास भऽ गेलाह, त आउ मैथिलीक महान सर्जक लोकनिक उद्गार आ श्रद्धाञ्जलिक शब्द पर नजरि दौड़ाबीः
अजित आजाद – नवारम्भ प्रकाशनक संचालक आ स्वयं एक चर्चित लेखक-साहित्यकार संग अभियानी सेहो छथि – ओ अपडेट करैत कहलनि अछिः
“दयाबाबू नहि रहलाह…
मैथिली रंगमंचक विराट व्यक्तित्व दयानाथ झा जीक निधन आइ भोर मे 4.30 बजे हैदराबाद स्थित अपन आवास मे भ’ गेलनि। अन्तिम संस्कार आइये 12 बजे धरि हैदराबाद मे हेतनि। शेष दायित्वक निर्वहन गाम मे।
82 वर्षीय दयाबाबू नागदह सँ कोलकाता धरि आ कोलकाता सँ हैदराबाद धरि नाटक आ साहित्य केँ प्राणपन सँ अंगेजने रहलाह। हुनक अभिनय आ निर्देशन केँ निकट सँ देखबाक अवसर भेटल अछि। हुनक आत्मीय व्यवहार सँ अभिभूत होयबाक अवसर प्रायः सभ सम्पर्कित व्यक्ति सभकेँ भेटल हेतनि। Manoj Shandilya जीक काल्हि पोस्ट भेल कारुणिक कविताक बाद ई लागि गेल छल जे आब कखनहुँ हुनका मादे सूचना आबि सकैत अछि। …से लगभग 12 घंटाक बाद आबियो गेल।
वयःसीमाक पार ओ हमर मित्र रहथि जाहि मे एकटा पिता, एकटा अभिभावक दायित्व सन्निहित छल।
दयाबाबू… अहाँ पर एकटा किताब सोचिते रही आ कि अहाँ विदा भ’ गेलहुँ…चलू, सैह ठीक।
आब हमर नोरक अर्घ्य लिय…”
प्रदीप बिहारी – मैथिलीक वरिष्ठ लेखक-साहित्यकार बेगूसराय सँ लिखैत छथि –
विनन्र श्रद्धांजलि । मैथिली नाटक आ रंगमंच कें एकटा नव दिशा देलनि, रंगमंच मे नव-नव तकनीकक प्रयोगक आग्रही छलाह, नव रंगकर्मी सभकें सदैव प्रोत्साहित करैत रहलाह, से आइ हुनक मृत्युक सूचना अविश्वसनीय लगैछ। मुदा, सांचकें स्वीकारबा लेल मोनकें मना रहल छी।
किसलय कृष्ण – मैथिलीक चर्चित उद्घोषक, कवि, लेखक, समीक्षक आ संगहि एक सक्रिय अभियानी लिखैत छथि –
बड़ सुख सार पाओल तुअ तीरे…
छाड़इत निकट नयन वह नीरे…
नहि रहलाह मैथिली रंगमंचक शिखर पुरूष 😢
मधुबनी जिलाक नागदह गामवासी, कोलकाता मे मैथिली रंगमंचकेँ विशिष्ट पहिचान दिओनिहार, देसिल बयना, हैदराबादक परिकल्पक आ हमरा सभक आत्मीय अभिभावक दया बाबू (दयानाथ झा) आइ भोरे ४:३० बजे इहलौकिक दुनियाँ सँ विदा भ’ गेलाह ….मर्माहत छी…. ओ सतत मैथिली रंगमंचक परिदृश्यमे जीबैत रहताह….
अश्रुपूरित श्रद्धांजलि 😢🌼🌼
मोहन मुरारी झा – हैदराबाद मे दयानाथ बाबूक संग अनेकों बेर भाषा-साहित्य ओ मैथिल समाज लेल संगे सहकार्य कयनिहार स्वयं एक कुशल सृजनशील व्यक्तित्व लिखैत छथि –
पूज्य दयानाथ बाबू आई विदा भ’ गेला। हमर अंतिम प्रणाम-चरणस्पर्श!
ई समाचार हमरा उद्वेलित आ किंकर्तव्यविमूढ़ केने अछि।
हुनक स्मृति हियाकेँ झकझोरि रहल अछि।
हुनक अविस्मरणीय सनिध्यक किछु झांखी (एतय किछु दया बाबूक संग फोटोग्राफ्स पोस्ट कएने छथि।)
अशोक झा, अध्यक्ष, मिथिला विकास परिषद् कोलकाता सँ दया बाबू केँ स्मृति मे एना लिखलनि अछि –
दयाबाबू नहि रहलाह…
मैथिली रंगमंचक व्यक्तित्व दयानाथ झा जीक निधन आइ भोर मे 4.30 बजे हैदराबाद स्थित आवास मे भ’ गेलनि। अन्तिम संस्कार हैदराबाद मे हेतनि। शेष दायित्वक निर्वहन गाम मे।
82 वर्षीय दयाबाबू नागदह सँ कोलकाता धरि आ कोलकाता सँ हैदराबाद धरि नाटक आ साहित्य केँ नायक छलाह।
सन् 1983 मे जखन हमर मैथिली मे पदार्पण भेल ओहि वर्ष श्रद्धेय दया बाबू स श्रद्धेय विश्वम्भर ठाकुर जी पहिल परिचय करोलैंन। कोलकाता के गणेश टाकीज स्थित राम भंडार मिष्ठांन दुकान पर प्रथम भेँट भेल छलाह। मुद्दा छल मिथिला विकास परिषद द्वारा मैथिली नाटकक मंचन। प्रथम बेर श्रद्धेय दया बाबू के निर्देशन मे मिथिला विकास परिषद द्वारा स्वर्गीय गुणनाथ झा द्वारा लिखल नाटक “शेष नहि ” नाटक मंचित भेल आ ओहि मैथिली नाटक मे स्वर्गीय दया बाबू संगे प्रथम अभिनय करबाक सौभाग्य प्राप्त भेल। हुनक अभिनय आ निर्देशन केँ निकट सँ देखबाक अवसर भेटल । दया बाबू के आत्मीय व्यवहार सँ अभिभूत होयबाक अवसर हमरे नहि प्रायः सभ सम्पर्कित व्यक्ति केँ भेटल हेतनि।
दया बाबुक मृत्यु के समाचार अजीत आज़ाद जीक पोस्ट स प्राप्त भेल । हुनक मृत्युक समाचार सुनि हमर रचना हमरा माथ मे घुरीया लागल आ स्वतः हम बाजि ऊठलौ जे
हे मृत्यु !
तो जहिया अबियह
हमरा कहि क अबियह
हम सजि धजि क तैयार रहब
तोरा संगे चलवाक लेल
हे मृत्यु!
तो जहिया अबियह
हमरा कहि क अबियह…..
स्मृति शेष
मिथिला विकास परिषद, कोलकाता परिवार
उपरोक्त किछेक श्रद्धाञ्जलि शब्दक संग आरो बहुत लोक अपन-अपन उद्गार स्वर्गवासी दयानाथ बाबू प्रति लिखलनि अछि। निश्चित मैथिली भाषा-साहित्यक एकटा सूर्यक अस्त भेल स्पष्ट अछि। मैथिली जिन्दाबाद केर तरफ सँ सेहो विनम्र श्रद्धाञ्जलि। ईश्वर मैथिलीक दिन नीक करथि जे एहि सुन्दर भाषाक साहित्य सँ जन-जन परिचित हुअय, मैथिली मे पढाई करेबाक वातावरण बनय।
हरिः हरः!!


text:
विशिष्ट युवाः परिचय युवा कवि, गीतकार, लेखक तथा अभियानी रोशन मिश्रा, दहेज मुक्त मिथिला – महाराष्ट्र सचिव
– प्रकाश कमती, मुम्बई। जनबरी २४, २०१६. मैथिली जिन्दाबाद!!
(१)
किछ नव त किछ पुराण होइ छै
किछ नीच त किछ महान होइ छै
सब किछ बुझितो में लोक आइ
एहन किया अज्ञान होइ छै
जिनगी के खेल आजुक
सत्ते अजीब छै
कबिलाहा सब घर बैसल
बुरबकहा सब केर गुणगान होइ छै
किछ नव त . . . . . . . . . .
ज़ किछ बाजू त
लोक कहत चुप्पे रह
तू बुरबक छैं???
‘अहिठाम’
सत्य बाजै वला के अपमान होई छैll
किछ नव त . . . . . . . . . .
मुदा एना कियैक यौ???
हम अहीं स पुछैत छी?
बुरबकहा सब आगु बढि रहल
कबिलाहा किया हरान होइ छै?
किछ नव त . . . . . . . . . . . . .
प्रश्न त बड्ड भारी अछि
भ्रष्टाचार अखनो जारी अछि
सत्यता केर बाँसुरी पर
झूठ्ठा सबहक तान होइ छै!!
किछ नव त . . . . . . . . . . . . . .
(२)
ई बुढ़ माय केँ कियो नय जग मे
सब अपना जोगार मे लागल छै
ज़ कनियो अप्पन मुँह खोलय त
सब कहैं जे पागल छै!
सबहक एकदिन यैह गति हेतै
अप्पन बेटा के ओ नहि भेतै!
कोना ख़तम हेतै ई मानसिकता
जे रिवाज़ सदियों स लागल छै!!
ज़ कनियो अप्पन मुँह . . . . . . .
एक कौर अन्न लेल तरसल बुढ़िया
आब अपने हाथ झरकाबै छै!
केकरा कहतै ओ अपन ई दुखरा
ओ त अपने पूत के मारल छै!!
ज़ कनियो अप्पन मुँह . . . . . . . .
हृदय फाटै या ई दशा देखि
ओ कपुत के मनोदशा देखि!
की हेतै ओ अबला माय के
जे अपन शरीर स हारल छै !!
ज़ कनियो अप्पन मुँह . . . . . . . . .
उपरोक्त दुनु गीति कविता “दहेज मुक्त मिथिला” महाराष्ट्र इकाई केर नवगठित कार्यसमितिक सचिव श्री रोशन मिश्रा छैथ। हिनक गाम जगवन, जे मधुबनी जिलाक बिस्फी में पड़ैत अछि ओहि ठाम छैन्ह। कविता लेखन में दिनों दिन ई एक सँ एक मार्मिक आ समाजिक बिंदु केँ समेटैत छैथ। हिनकर लिखल कविता पसंदीदा कम आ आलोचनात्मक विशेष रहैत छैन्ह, कारण हिनकर कविता में प्रहार रहैत छैक जे बहुतो पाठक केँ आत्ममंथन करैक लेल बाध्य कय दैत छैन्ह तखन ओ अंततोगत्वा आलोचक बनि अपन द्वेष भावना केँ प्रकट करैत छैथ।।
कविता लेखन केर अलावा मैथिली संगीत, मंच उद्घोषण केर दुनिया में सेहो अपन पैर ठार करैक लेल प्रयासरत छैथ संगहि मैथिली भजन, गीत-संगीत सेहो लिखैत छैथ।


text:
महिला आरक्षण विधेयक पर संसद मे कांग्रेसक संग भाजपा सेहो विधेयकक पक्ष मे मतदान करबाक घोषणा केेलकअछि। विधेयक परन् एकजुटता देखेबा लेल सदन स बाहर अबैत अंबिका सोनी आ सीपी ठाकुर
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
— रिंकू झा
पितरपक्ष यानी ( पितर के स्मरण) अर्थात पितर के नाम पर श्रद्धा रूपी केल गेल तर्पण , दान पुण्य तथा ब्राह्मण भोजन आदि जेकरा हम अहा श्राद्ध पक्ष सेहो kahai छी।
समस्त भारत में हिन्दू समाज ई पितर पक्ष के एकटा विशेष पर्व के रूप में मनाबेत छैथ। ई भादब महीना के शुक्ल पक्ष स सुरु होई छै आर आसिन मास के कृष्ण पक्ष अर्थात अमावस्या तक चलाई छै, पंद्रह दिन तक पितृ पक्ष के तर्पण विधि विधान स केल जाय छै। जाहि में बहुत नियम निष्ठा होई छै जेना पंद्रह दिन तक प्याज , लहसुन, मांसाहारी खाना वर्जित रहई छै, नित स्नान क भीजल शरीर में हाथ में कुश आर कारी तिल लॉ क सफेद फूल स पितर के दक्षिण दिशा में मुंह क तर्पण केल जाय छै, पितर के नाम आर गोत्र मंत्र के साथ पढ़ी क। अहि पंद्रह दिन में जिनका सब के अपना पितर के पुण्य तिथि बूझल रहई छैन ओ सब ओहि तिथि क हुंका नाम स कर्म करा के ब्राह्मण भोजन करवई छैथ, आर जिनका नई बुझल रहई छेन ओ सब अंतिम दिन यानी सर्व पितृ अमावस्या या महालया कहियो ओहि दिन ब्राह्मण भोजन आर कर्म करै छैथ। पितर पक्ष में कोनो नव वस्तु नई किनल जाय छै, ने कोनो शुभ कार्य केल जाय छै। तथ्य के अनुसार पहिले दिन के तर्पण ऋषि अगस्त्मुनि के देल जाय छै, दोसर दिन स पितर के तर्पण होई छै। कहल जाय छै जे पितृ पक्ष में जे पुत्र के हाथक कुश के नोक स जे जल खसेत छै ओ सीधा पितर के प्राप्त होई छैन। मान्यता के अनुसार सूर्य जखन कन्या राशि में प्रवेश करै छथीन त ओहि समय में यमराज समस्त पितृ के धरती पर एबी अपन सगा संबंधी के देखई के लेल भेज दई छथींन। पितर आशा लय अबे छैथ की हमरा बंश में पैन देब बला aichh ते हेतु सब गोटे के अपना पितृ के नाम पर श्रद्धा रूपी तर्पण करवाके चाही।हमरा अहा में एंन्हुओ कोनो भी काज करे स पहिले देब पितर के आवाहन केल जाय छै।
कहावत छै की अगर कोनो आदमी अपन पितर के प्रसन्न नै क पाबैत छैथ त ओकरा देवतो क्षमा नई करै छथींन आर ओहि आदमी के पितृ दोष के भागी बने पराए छै कारण प्रत्येक व्यक्ति के ऊपर तीन टा ऋण होई छै १ पितृ ऋण २ देब ऋण ३ ऋषि ऋण जाहि में सब से पैघ पितृ ऋण होई छै आर अहि स बढ़िया कोनो समय विशेष नई होई छे अपना पितर के प्रति श्रद्धा वयक्त कर के।ओना त तर्पण कतो भी करू मुदा कुछ विशेष जगह पर केला स निक मान ल जाय छै जेना गंगा, प्रयाग, हरिद्वार, बनारस गया।
श्री राम जी सेहओ अपन पिता दशरथ जी के आर पक्षी राज जटायु के तर्पण गया में kene छथींन।
आब के युवा पीढ़ी सब एतेक त नै मनै छैथ कारण अहि बयसत जिंदगी में संभबो नई भ पबै छै, मुदा हमर अहा के काज अछी जे हुंका सबके प्रेरित करिओ देवता पितर के प्रति श्रद्धा करै के लेल ।
पितृ कर्म केला स निक होई छे आर पितृ दोष स मुक्ति भेटई छै।
एक टा दीप प्रज्ज्वलित जरूर करि दक्षिण दिशा में पितृ के नाम स अपन घर आंगन में पितर पक्ष में । रिंकू झा


text:
लेख
– धर्मेन्द्र झा
(मूल लेख नेपाली मे नयाँ पत्रिका मे प्रकाशित – मैथिली अनुवाद प्रवीण नारायण चौधरी)
प्रदेश २ मे नाम आर भाषाक बेहाली
प्रदेश २ मे नेपाली बाद सरकारी कामकाजक पहिल भाषाक रूपमे मैथिलीकेँ मान्यता प्रदान करबाक चाही।
प्रदेश दुइमे खूबे चर्चामे रहल राजधानी आर प्रदेशक नामकरणमध्य आ राजधानीक चर्चाकेँ हाललेल विराम प्राप्त भेल अछि । प्रदेश सभाद्वारा जनकपुरकेँ स्थायी राजधानीक रूपमे स्वीकार कयल गेल अछि । आबक चर्चाक विषय प्रदेशक नामकरण आर भाषा थिक । प्रदेश दुइक निर्माण पर्सासँ सप्तरीधरिक आठ जिला समेटैत भेल अछि ।
एकर संरचनाकेँ दृष्टिगत करब तँ एतय मूलतः दुइटा प्राचीन संस्कृति अस्तित्वमे छैक, मिथिला आ भोजपुरा । निश्चय टा प्रदेशक नामकरणक सन्दर्भमे ई दुइ संस्कृतिकेँ समेटबाक विकल्प नहि अछि । किछु लोक एहि प्रदेशकेँ मधेश आन्दोलनक परिणामक रूपमे सेहो देखल करैत छथि आर यैह आधारमे एहि प्रदेशक नाम मधेश राखबाक तर्क करैत छथि । लेकिन, ई तर्ककेँ हालधरि एकांगी मानय पड़बाक अवस्था अछि । मधेश आन्दोलनक माँग ई आठ जिलाटाकेँ मात्र मधेश मानल जेबाक कथमपि नहि छल । मधेश आन्दोलनक परिकल्पना तऽ मेचीसँ महाकालीधरिक सम्पूर्ण मधेश खण्डकेँ एक प्रदेशक रूपमे स्वीकार करब, करायब छल । मुदा, से सम्भव नहि देखल गेल ।
मधेशक नाममे आन्दोलन करयवला लोकनि हाललेल एहि माँगकेँ तिलाञ्जलि देने जेहेन देखाइत छथि । जँ से बात अछि तऽ ई अवस्था विगतक माँगकेँ विसर्जन केलक कहला सँ फर्क नहि पड़त । अपन विसर्जनवादी सोचकेँ ढकनाय-नुकेनाय अथवा ‘फेस सेभ’ करबाक नाममे हालक प्रदेश दुइकेँ मधेश नामकरण कयकेँ तुष्टीकरणक नीति अख्तियार करब केँ उचित नहि मानल जा सकैछ ।
सम्पूर्ण मधेश प्रदेश कायम कयल जेबाक अवस्थामे ताहिभीतर हालक प्रदेश दुइकेँ मिथिला–भोजपुराक नाममे स्वायत्त शासकीय संरचना विकसित करबाक सम्भावना भऽ सकैत रहय । एना केला सँ मधेश, मिथिला आ भोजपुरा सभक पहिचान आ परिचय अक्षुण्ण रहि सकैत छलय । मुदा, हालक दिनमे एना सोचनाय कोरा कल्पना मात्र होयत । तथापि एखनलेल एहि प्रदेशक समस्त बासिन्दाक भावनाकेर कदर करैत एहि प्रदेशक नामक सन्दर्भमे निम्न विकल्पकेँ आगाँ बढायल जा सकैछ – जनक–जानकी, मिथिला–भोजपुरा, मिथिला–भोजपुरा–मधेस या मिथिला ।
एहि तरहें प्रदेशक प्रथम भाषाक सन्दर्भमे सेहो बहस चलब अपेक्षित अछि । मैथिली एहि प्रदेशमे सर्वाधिक बाजल जायवला पहिल भाषा छी । एहि आधारमे एतय नेपालीबाद सरकारी कामकाजक पहिल भाषाक रूपमे मैथिलीकेँ मान्यता प्रदान करब जरूरी अछि । तेनाहीं भोजपुरी निर्विवाद रूपमे दोसर भाषा छी । एतय एहि आलेखमे प्रदेशक नाम मिथिला आ भाषा मैथिलीक सन्दर्भमे किछु चर्चा करबाक प्रयत्न कयल गेल अछि ।
चन्दा झा मैथिलीक एहेन यशश्वी कवि तथा साहित्यकार छथि जे मैथिली रामायणक संगहि मिथिलाक सम्बन्धमे अनेकौँ रचना कएने छथि । हुनका द्वारा मिथिलाक इतिहास व भूगोलबारे काव्यात्मक ढंगसँ प्रकाश पाड़ल गेल अछि । पाँचम शताब्दीमे लिखल गेल वृहत् विष्णुपुराणक मिथिला महात्म्य खण्डमे वर्णित मिथिलाक सीमासम्बन्धी विवरणकेँ काव्यात्मक ढंगसँ अनुवाद करैत ओ कहलनि अछि, पूर्वमे कोसी, पश्चिममे गण्डकी, उत्तरमे हिमालय पर्वत शृंखला आर दक्षिणमे गंगानदीबीचक भूभागे मिथिला थिक ।
एखन विविध राजनीतिक विचार आ दर्शन हावी भऽ रहल सन्दर्भमे मिथिलाक क्षेत्रीयता आर भौगोलिकता बुझय वास्ते चन्दा झाक ओ उक्ति हमरा लोकनिकेँ विस्तारमे मददि करैत अछि । ओना त बसोवास आ भाषाक हिसाबे पैछला दिनमे नेपालमे पूर्वी रौतहटधरि मात्र मैथिली भाषाभाषीक सघन बसोवास रहल भेटैत अछि । धरि, यथार्थ कि अछि से आइयो धरि कोनो न कोनो रूपमे पर्सा धरि मिथिलाक प्रभाव अनुभूत कयल जा सकैत अछि । तहिना मिथिलाक प्राचीन सीमा रहल कोसी नदी पैछला किछु दशकमे पश्चिमदिश बेसिये विस्थापित भेल देखल जा सकैत अछि । ईहो वर्तमानमे मिथिलाकेँ बुझय वास्ते आरो सामग्री प्रदान करैत अछि । भाषा तथा संस्कृतिविद् एवं पूर्वप्रधानमन्त्री मातृकाप्रसाद कोइरालाद्वारा एकटा सन्दर्भमे कहल गेल अछि, आजुक तुलनामे कोसी नदी पूर्वकालसँ बहुते पूर्वसँ बहैत छल । हालक भारतक पूर्णियासँ पूर्व ।
आजुक कोसीक धाराकेँ आधार मानी तऽ भारतक दुइ जिला पूर्णिया आर कटिहार तथा नेपालक दुइ जिला मोरङ आर सुनसरी प्राचीन मिथिलासँ अलग भऽ जाइत अछि । लेकिन, यथार्थ कि अछि कही तऽ ई चारू जिलामे मैथिलीभाषीक उल्लेख्य जनसंख्याक बसोवास अछि । एहि सँ सेहो प्राचीनकालमे चन्दा झाद्वारा कहलजेकाँ मिथिलाक सीमा विशाल छल से स्पष्ट होइत अछि । सिंहावलोकन पत्रिकाक नेपालीय मैथिली विशेषांकमे संकलित कोइरालाक ओहि लेखमे दाबी कयल गेल अछि – नेपालक मोरङक रतुवा—मावा नदीसँ रौतहटक झाँझ नदीधरि मैथिलीभाषीक बाहुल्यता अछि ।
मैथिलीकेँ यदाकदा जातिगत वा सामाजिक संरचनाक दृष्टिसँ सेहो वर्गीकरणक प्रयास कयल गेल भेटैत अछि । एहि सम्बन्धमे भाषाविद् पण्डित गोविन्द झा आर डा. जयकान्त मिश्रद्वारा एहि तरहक वर्गीकरणकेँ अवैज्ञानिक कहल गेल अछि । एकर बदला ओ लोकनि क्षेत्रीय आधारमे वर्गीकरण कयल जेबाक बात सुझाव देलनि अछि । एहि सम्बन्धमे पूर्वाञ्चल विश्वविद्यालयक पूर्वउपकुलपति तथा प्रसिद्ध भाषाविद् डा. रामावतार यादवक कथन अत्यन्त सान्दर्भिक अछि ।
विगतकालमे मैथिली भाषा केकर छी ताहू सन्दर्भमे किछु व्यक्ति आर वर्गद्वारा जबर्दस्ती विवाद उत्पन्न करबाक प्रयासक सन्दर्भमे डा. यादवक कथन एकटा जबाब भऽ सकैत छैक । ओ कहैत छथि – किछु दशक पूर्वधरि ब्राह्मण आ कायस्थ आदि शिक्षाक प्रसार बढिरहल समुदायमे हुनका लोकनिक भाषामे किछु विशिष्टता देखल जाइत छल मुदा विगतक किछु समयमे शिक्षाक पहुँच बढैत गेल आन जातिक भाषाभाषीक स्तर सेहो हुनके लोकनिक स्तरक होइत चल गेल अछि ।
पैछला समयमे नेपालमे मिथिला आर मैथिलीकेन्द्रित चर्चा सब गति लेलक देखल जा सकैत अछि । ई चर्चा आर बहस कतेक सार्थक अछि वा होबयवला अछि, ताहि सम्बन्ध मे त भविष्ये टा निर्णय करत, धरि हाललेल एहेन चर्चाक नया विचार निर्माणक दृष्टिसँ काफी महत्व होयब सुनिश्चित अछि आर एहिमे सार्थक बहस अपरिहार्य अछि । उल्लेखित विषयमे मिथिलाक बहुतेरास लोकसब सहभागी होबय चाहैत छथि आर खुलिकय बहस करय चाहैत छथि । तेहेन अवसर प्राप्त नहि कय सकबाक शिकायत धरातल पर जहिं-तहिं देखल जा सकैत अछि । आशा करी जे भाविष्यमे सरोकारवाला लोकनिक एहि दिश समुचित ध्यान पहुँचतनि ।
एहि सन्दर्भमे घोषित–अघोषित रूपमे मैथिली केकर भाषा छी ताहि सम्बन्धमे सेहो किछु असहमतियुक्त विवादक स्वर सुनल गेल करैत अछि । एहेन असहमतिकेँ अन्यथा नहि मानबाक चाही । हमरा लोकनिक समाज बहुलवादी अछि आर यैह कारण समाजमे विभिन्न विचार सेहो छैक । लोकतन्त्रमे एहेन विविध विचारक पैघ महत्व छैक । एहेन सबतरहक विचारकेँ प्रस्फुटनक अवसर प्राप्त हेबाक चाही । एहेन विचार अभिव्यक्त होयबाक अवसर प्राप्त नहि होयत तऽ समाजमे अपनत्वक भावना विकसित नहि भऽ सकैत अछि आर समाज निर्माणक प्रक्रिया बाधित भऽ जायत । विविध विचार प्रकटीकरणक अवस्थामे मात्र सर्वाेत्कृष्टक चयन सम्भव भऽ सकैत अछि । मैथिलीक सन्दर्भमे व्यक्त धारणाकेँ सेहो एहि रूपमे बुझब श्रेयस्कर होयत ।
जहाँतक मैथिली केकर भाषा छी वला जे प्रश्न अछि, से तऽ स्पष्टे अछि, मैथिली मिथिलाक भूगोलमे बसनिहार सभक साझा भाषा थिक । एहि भूगोलभीतर, खासकय हालक प्रदेश दुइभीतर, ई भाषा सम्पर्क भाषा छी, एहिमे विवाद भइये नहि सकैत अछि । एहि भूगोलभीतर विभिन्न जात-जाति आर समुदायमे बाजल जायवला आरो कतेको भाषा अछि, भाषा वैज्ञानिक अध्ययन करैत जेबाक खण्डमे किछु अपवादबाहेक मैथिली ताहि सभक अभिभावक आर मूल भाषा छी कहल जा सकैत अछि । जहाँतक भूगोलक सन्दर्भ अछि, ऊपर कवीश्वर चन्दा झा आर मातृकाप्रसाद कोइरालाक प्रसंग उठान कयकेँ स्पष्ट करबाक प्रयत्न कयल गेल अछि ।
एहि सन्दर्भमे भाषाक प्रयोग आर स्तरबारे सेहो प्रश्न उठैत अछि । ताहि विषयमे डा. रामावतार यादवक ऊपर उल्लेखित कथन काफी महत्वपूर्ण रहल मानल जा सकैत अछि । मैथिलीमे यदाकदा मानकक चर्चा चलल करैत अछि । एहि सम्बन्धमे पंक्तिकारक स्पष्ट दृष्टिकोण अछि, एखन मानकक प्रश्न उठाकय स्तरीयता खोजिकय कित्ताकाटक रणनीति अख्तियार नहि करक चाही । जे मैथिली कहिकय जेना बजैत अछि वा लिखैत अछि, से मैथिलीक रूपमे स्वीकार करय पड़त । एहिसँ मैथिली गरीब नहि, बरु आर अधिक सम्पन्न बनत । शब्द भण्डार, शब्द विन्यास आर भाषा निर्माण प्रक्रियाकेँ आरो अधिक गति प्राप्त हेतैक । दोसरदिश आमव्यक्तिमे मैथिलीप्रति अपनत्वक भावमे वृद्धि हेतैक । कियोगोटे पंक्तिकारक एहि दृष्टिकोणकेँ भाषिक अराजकताक संज्ञा सेहो दय सकैत छथि । ताहिमे सेहो आपत्ति नहि मानल जेबाक चाही । यैह अराजकतासँ भविष्यमे आरो स्तरीकरण तथा परिष्करणक मार्ग प्रशस्त होयत ।


text:
समसामयिक विषय आधारित लेख
– राम अधिन सम्भव, दोहा, कतार
#As_A_Company_Male_Nurse
हमरा देखल covid -19 confirmed case
बितल २ महिनामे मोटामोटी एक दर्जन confirmed covid-19 positive case पाओल गेल हमरा कम्पनीमे । Aproximately 30 people who were in closed contact with positive cases were kept in quarantine. ई सभ के हम साधारण signs /symptoms monitor केलौं । १२ गोटे confirmed cases मे सँ मात्र १ जन मे कनिक complication देखल गेल छल। हुनका २ वर्ष पहिले दिलके समान्य operation भेल रहैक । हुनका छाती दुखाइके लक्षण देखल गेल रहैक, तेँ हुनका होस्पिटल पठाओल prevention के नजर रखैत, मुदा ओतय ओ स्वयं recover भऽ गेल छलाह ।
बाँकी किछु गोटेमे केवल २ दिन सामान्य बोखार लागल आर किछ लक्षण नै देखल गेल आ ओ recovery कऽ गेल छल । हैरत के बात त ई जे एकटा स्टाफ ६७ बरख उमेरके कोविड पोजिटिभ छलाह मुदा ओ समान्य बोखार आ खाना के स्वाद तथा गलामे १/२ दिन खस-खस बाहेक कोनो लक्षण नै देखाकय recovery कऽ गेल छलाह।
तेहेन क’ २/३ गोटेके मात्र खानाक’ स्वाद आ सुगन्ध नै आबि रहल छल। ई खानाक’ स्वाद हराइ बाला लक्षण लगभग ७०% confirmed case मे देखल गेल। camp मे सुबह शाम दु बेर हरेक स्टाफके body temperature monitor कएल जाएत अछि। दुटा स्टाफके एक दिन समान्य बोखार देखल गेल आ हुनका दुनु गोटेके PCR test कएला पर पोजिटिभ देखल गेल मुदा दोसर दिन सँ ओ दुनु गोटाके नै बोखार लागल आ नहि कोनो दोसर लक्षण देखाएल । हल्का कपार भारी लगैत अछि से कहने छलाह ओइमे सँ एक जन। आर ओ दुनु स्वयम् रिकभर कऽ गेल छलाह।
एखनहुँ सब गोटे recover क’ अपन अपन काजमे लौट गेल अछि। Quarantine खाली अछि । कतारमे लगभग कोरोना समाप्त अवस्थामे अछि । कोरोना सँ डरबाक नहि अछि मात्र सावधानी करबाक अछि । अगर कियो पोजिटिभो भऽ जाएत छी त घरबाउ नै, अहाँ आत्मबल बढाक’ राखू। स्वयं नीक भऽ जाएब।


text:
ब्रह्मदेव पासवान, सुलइ, रियाध, सउदी अरब। अक्टुबर २१, २०१५. मैथिली जिन्दाबाद!!
ओना तऽ छैठ महापर्व १७-१८ अक्टुबर केँ छल, मुदा सउदी अरब मे रहयवला हजारों मिथिलावासी प्रवासी लोकनि छुट्टीक अभाव मे काल्हि २० अक्टुबर केँ विधिवत् छैठ पर्व मनौलनि।
विदित हो जे अरब देश मे ईस्लाम छोड़ि दोसर धर्मक कोनो आयोजन सार्वजनिक रूप मे नहि मनायल जा सकैत अछि, ताहि बंधन केर कारण मिथिला एकता समाज, सउदी अरब द्वारा सुलइ केर एकटा स्वीमिंग पूल पर एहि महापर्व केँ मनायल गेल।
पूरी-पकवान-फल-फूल सहित सब आस्थावान छैठ पूजारी लोकैन स्वीमिंग पूल केर महार पर पूरे सजावट संग प्रस्तुत भेलाह। समय भेला पर उदयांचल सूर्य केँ अर्घ्यदान देबाक लेल कुल पाँच गोटे व्रतधारी जल मे प्रवेश करैत छैठ महापर्व मनौलनि।
एहि अवसर पर मिथिला एकता समाज, सउदी द्वारा अपन संस्थागत प्रयास मे सौंसे सउदी अरब सँ आस्थावान व सहयोगी नेपाली मिथिलावासी सहित अन्य गणमान्य अतिथिकेँ बजौने छल।
अपन मूल संस्कृतिक रक्षा प्रवासहु मे करैत आबि रहल आर सामूहिक एकजुटता बनाकय एकता मे बल होएबाक प्रमाण सहित ईस्लामिक राष्ट्र मे सेहो हिन्दूत्वक रक्षा करबाक अपन तरीका सँ मिथिला एकता समाज सेवारत अछि – अध्यक्ष सुनील गुप्ता बतौलनि। हर वर्ष एहि तरहक आयोजन कैल जाएत अछि। हालहि एकटा अष्टयाम संकीर्तनक आयोजन सेहो कैल गेल छल। अप्पन लोक केँ जोड़िकय रखबाक आर अप्पन संस्कार केँ बचाकय रखबाक उद्देश्य पर सदैव कार्यरत मिथिला एकता समाज सउदी सदिखन चर्चा मे रहैत अछि आर प्रशंसा सेहो पबैत आबि रहल अछि।


text:
दिल्ली, अप्रैल ६, २०१६. मैथिली जिन्दाबाद!!
राष्ट्रक अवस्था पर चिन्तन संग मिथिला पर निरंतर चिन्तनशीलः युवा अभियानी संजीब सिन्हा
दिल्ली केर केन्द्र मे कमल सन्देश आ प्रवक्ता केर संपादन कार्य मे पेशागत रूप सँ कार्यरत संजीब सिन्हा जी पिछला २०१३ केर मैथिली-मिथिला युवा क्रान्ति मे सेहो जुड़ैत अपन महत्वपूर्ण योगदान दैत आबि रहला अछि। मिथिला राज्य निर्माण सेना मे सेहो अपन सक्रिय योगदान दैत सनातनकालीन पहिचान मिथिला केँ भारतीय गणतांत्रिक संघ मे राज्य रूप मे स्थापित होयत देखबाक युयुक्षाक संग ओ पैछला दुइ वर्ष सँ मैथिली साहित्य महासभा दिल्लीक मार्फत अपन भाषा-साहित्य लेल सेहो दिल्ली मे एकटा सशक्त मंच मार्फत योगदान दय रहला अछि। अपन व्यक्तिगत दक्षता पत्रकारिता मे तऽ छन्हिये, संपादनक योग्यता आ प्रभावशाली लेखन सेहो हिनकर व्यक्तित्व मे चारि चान लगबैत अछि जे समस्त मैथिल युवा सब लेल प्रेरणा ग्रहण करबाक विषय अछि। जतबे विद्याधन सँ संपन्न छथि, ओतबे सरल आ सहज स्वभावक स्वामी सेहो छथि संजीब सिन्हा जी। सब सँ विलक्षण हिनकर स्वभाव मे ई लगैत अछि जे वचन केर निर्वहन लेल रेलवेक आरक्षण भेटत तखनहि कतहु पहुँचब तेहेन कोनो शर्त आदिक प्रयोग नहि करैत सीधे द्वितीय श्रेणी मे आम जनवर्गीय भीड़क संग यात्रा करैत अपन गछल समय पर मैथिली-मिथिलाक अभियान लेल सीधे कार्यक्रम मे सहभागी बनि उत्तरदायित्व केर निर्वहन करैत छथि। आइ बहुत दिनक बाद मैथिली जिन्दाबाद धरि एकटा महत्वपूर्ण समाचार शेयर करबाक क्रम मे हिनका संग भेल किछु वार्ता आर ओ समाचार दुनू पाठकवर्ग लेल राखि रहल छी।
हालहि अखबारक सुर्खी (मुख्य चर्चा) मे आयल जे बलिराजगढ (मधुबनी) मे उत्खनन कार्य रोकबाक निर्णय पर पटना उच्च न्यायालय मे याचिका दाखिला भेल, परिणामस्वरूप भारतीय पुरातात्त्विक सर्वेक्षण एवं केन्द्र सरकार केँ उच्च न्यायालय जबाब-तलब केलक अछि। एहि सन्दर्भ मे याचिकाकर्ता मैथिली साहित्य संस्थान पटना सँ आबद्ध रहबाक जानकारी सेहो भेटल अछि। हालहि संपन्न मैथिली लिटरेचर फेस्टिवल पटना मे शोधकर्ता भैरव लाल दास एहि सन्दर्भ संजीब सिन्हा जी केर ध्यानाकर्षण करैत समुचित जानकारी दय केन्द्रीय मंत्री संग वार्ता लेल अनुरोध कएने छलाह। समाचार एहि संबंध मे दैत संजीब जी कहलैन अछि जे “बलिराजगढ केर संबंध मे आइ हम केन्द्रीय मंत्री महेश शर्मा जी संग भेंट कएलहुँ अछि। भारतीय जनता पार्टीक मुख्यालय मे हुनका संग भेल ई भेंट अत्यन्त सुखद आ कारगर भेल। हुनका बलिराजगढ केर संबंध मे न्यायालय केर बात सँ लगभग सब वृत्तान्त पहिनहि सँ संज्ञान मे छन्हि, ओ कहलैन।”
मैथिली जिन्दाबाद केँ संजीब जी ई समाचार उपलब्ध करबैत भरोस जतेलनि जे आगामी समय मे फेरो मंत्री जी संग विस्तार मे वार्ताक अवसर भेटत, ताहू संभावना केँ नकारल नहि जा सकैत अछि। ओना आजुक भेंट मे हुनकर संज्ञान मे अनैत कहलहुँ जे बलिराजगढ पर ओ विशेष ध्यान दैथ, ई स्थान हजारों वर्षक इतिहास केँ अपन गर्भ मे समेटने अछि। एकर खोदाइ सँ पहिनहि बहुतो तरहक जानकारी भेट चुकल अछि। आगामी समय मे आरो महत्वपूर्ण जानकारी भेटबाक आशा अछि। संगहि, एतय सरकार केर ध्यान आवश्यक संरक्षण तथा संग्रहालय निर्माणक संग पर्यटन विकास केर दिशा मे सेहो जाय ताहि तरहक कार्य करबाक आवश्यकता अछि। हुनका एकटा ज्ञापन पत्र सेहो सौंपल गेल, जेकर प्रतिलिपि ओ एहि ठाम उपलब्ध करौलैन अछि। हुनका मंत्री जी जबाब देलखिन, “मुझे लगभग सारी बातों की जानकारी मिल चुकी है। मैं अति शीघ्र इस दिशा मे कदम उठाता हूँ।”
संलग्न फोटो मे ज्ञापन पत्र पर सेहो मंत्रीजी हाथों-हाथ अपन निर्देश अंकित करैत देखा रहला छथि। ई एकटा अविस्मरणीय क्षण छल हमरा लेल – भावुक बनैत संजीब सिन्हा मिथिलाक सेवा प्रति समर्पणक ई एकटा दृष्टान्त रखलैन अछि।
हुनका संग जिज्ञासा कैल गेल जे अहाँ जाहि समय मे मिथिला वास्ते युवा क्रान्ति संग जुड़ल रही, ताहि मे आ वर्तमान समय मे मिथिलाक युवा क्रान्तिक अवस्था पर किछु कहू। ओ संतोष व्यक्त करैत कहलैन, “वर्तमान समय मे मैथिल युवा अपन संस्कृति, भाषा आ माटि-पानि लेल बहुत सक्रिय अछि। खूब काजो कय रहल अछि। बस सामूहिक चेतना आ संगठन केर अभाव अछि। सब जाति-मजहब केर मैथिल युवा आगू आबि रहल छथि। पहिने किछु सीमितता छल। आब मैथिल केर बीच जागृति तेजी सँ बढि रहल अछि। एकर प्रभाव सकारात्मक आ परिणाममुखी रहत।”
निश्चिते, आइ जतेक जागरुकता मैथिल समाज मे देखल जा रहल अछि तेकरे सुखद परिणाम थीक जे राजनीति वा बौद्धिक समाज मे मैथिली-मिथिलाक महत्व सबहक संज्ञान मे आबि रहल अछि। ई दिन-ब-दिन बढिते जायत। हलांकि सत्ताभोगी राजनीति एखनहु समाज केँ जाति-पाति आ धर्मक नाम पर तोड़ैत अछि, परन्तु भाषा-साहित्य-संस्कृति केर जागरण सब दिन समाज केँ नीक संस्कार देलक आ ताहि सँ सभ्यता विकसित होइत रहल अछि। मिथिलाक अच्छे दिन आबि गेल अछि से कहि सकैत छी।


text:
आलेख
– प्रवीण नारायण चौधरी
यैह २ अगस्त, २०१५ रवि दिन दिल्लीक अत्यन्त महत्त्वपूर्ण सभागार – कान्स्टीच्युशन क्लब मे संपन्न ‘प्रथम विद्यापति स्मृति व्याख्यानमाला’ केर पहिल व्याख्यान सुप्रसिद्ध साहित्यकार पद्मश्री सँ सम्मानित डा. उषा किरण खान आ ताहि मे प्रमुख अतिथिक रूप मे उपस्थित गोआ राज्यपाल महामहिम डा. मृदुला सिन्हा सहित अनेको गणमान्य व्यक्तित्व लोकनिक संबोधन सुनबाक लेल दिल्ली सन व्यस्त शहर मे उपस्थिति एक बेर फेर सँ मैथिल केर ‘मंथन-शक्ति’ केँ जगबैत देखा रहल अछि।
सामान्यतया यैह मान्यता बनि गेलैक अछि समाज मे जे नाटक पार्टी या थियेटर या बाइजीक नाच – नटुआ नाच – पमरिया नाच – बक्खो नाच – मघैया नाच या फेर अल्हा रुदल, रामलीला आ विभिन्न प्रकारक मनोरंजन कार्यक्रम मे स्वस्फूर्त भीड़ लगैत छैक। मैथिलीक मधुरताक आनन्द कतेक लोक उठबैत अछि ताहि पर प्रश्न चिह्न लागल छैक, कारण फूहर गीत-संगीत साधारण जनमानस मे बेसी लोकप्रिय आ बेसी सुनल जाइत छैक। एहेन प्रतिकूल वातावरण मे ‘मैथिली भाषा ओ संस्कृति संग सामाजिक सरोकार केर विषय’ पर चिन्तन-मंथन लेल मैथिल एकठाम जुटय ई मानू जेना वर्तमान मिथिला जे प्रवास हेतु पलायनक मजबूरी सँ विरान बनल छैक, ओतय असंभव बुझाइत छैक। तथापि, दिल्ली सन शहर मे जाहि तरहें ‘मैथिली साहित्य महासभा दिल्ली’ विभिन्न विषय पर मंथन हेतु लोक केँ आमंत्रित करैत छैक, बिना नाच-गाना-नौटंकी केने लोक केँ एकठाम जुटबाक लेल आह्वान करैत छैक, आ ताहि पर सैकड़ों मैथिल सेहो एलिट क्लास आ मध्यमवर्गीय जाग्रत वर्गक लोक केर जुटान होइत छैक, ई निश्चित तौर पर मैथिलक असल पहिचान ‘आत्मविद्याकेर आश्रयदाता’ केर रूप मे स्थापित करैत छैक।
आइयो गामक संस्कृति मे ‘चौपाल’ केर चलन थोड़-बहुत अछिये। संध्याकाल गामक लोकाचार मे कोनो एकठाम अनेरौ दस टा लोक जुटैत अछि आ सम-सामयिक विषय पर आपसी गंथन-मंथन करैत अछि। ओहि बीच रेडियो पर किसानक हित मे प्रसारित कार्यक्रम सामूहिक रूप सँ सुनैत अछि। रेडियो पर आबि रहल समाचार आ ताहि मे विभिन्न राजनीतिक दलक नेताक क्रिया-प्रतिक्रिया सहित देश मे चलि रहल सरकारक बात-व्यवस्था पर भरपूर चर्चा करैत अछि। आगामी समय मे जनप्रतिनिधि केकरा चुनल जाय ताहि लेल ई सब प्रक्रिया लगभग ५ वर्ष धरि गाम-गामकेर चौपाल पर चलिते रहैत छैक। चौपालक मात्रा भले आजुक दौड़ मे चौक-चौराहा आ दारू-शराब-ताड़ीक अड्डा कम कय देने छैक, तथापि मूल संस्कार आपसी चर्चा आ वार्ताक बात कतहु आइयो नहि हेरायल से कहि सकैत छी।
जतेक सक्षम आ जाग्रत समाज होयत, ओतय ओतेक रास विषय पर चर्चा चलत। जतेक बुद्धिमतापूर्वक समाज मे एकजुटता रहत ओतय ओतेक मजबूत प्रगतिशीलताक बान्ह बन्हेबे करत। शिक्षित समाज अपन अधिकार आ कर्तब्य दुनू सँ परिचित होइते अछि। पिछड़ल समाज मे कूसंस्कारक ताण्डव होइते छैक। अगड़ा आ पिछड़ा लोक बौद्धिकता आ व्यवहारिकताक आधार पर बनैत अछि, तैँ राजनीतिक तौर पर अगड़ा आ पिछड़ा केँ आरो तोड़ब राजनीति केर अत्यन्त नंगापन प्रतीत होइत अछि। सदिखन अगड़ा समाजक कर्तब्य होइत अछि जे ओ पिछड़ा समाज केँ आरो बेसी सुसंगत प्रदान करय आ ताहि सँ समग्र प्रगतिशीलताक अभिवृद्धि होयब तय होयत।
दिल्ली मे आइयो ९९% जनमानस पिछड़ल वर्ग मे अछि। पिछड़ापण केर किछु स्वाभाविक कारणो छैक। एक तरफ ओहेन वर्ग जे लाखों मे आमद करैत अछि, दोसर तरफ एहेन वर्ग जेकरा दू जुमक रोटी तक नसीब ओकर अपार मेहनतिक बदौलति मात्र संभव छैक। मध्यमवर्गीय केर मात्रा अत्यधिक रहितो जागृतिक नाम पर संवेदनशून्यता एहि वर्ग केर प्रखरता पर हावी छैक। कहल जाइत छैक, जँ मध्यमवर्गीय समाज जागि जाय तऽ अगड़ा आ पिछड़ा केँ जोड़ब बड पैघ बात नहि हेतैक। मध्यमवर्गीय समाज सदिखन पूल जेकाँ काज करैत छैक। मुदा मध्यमवर्गीय समाज मे आडंबर आ कूप्रथा यदि हावी भऽ जाय तऽ ओहि संस्कृति केर मृत्यु तय छैक। वर्तमान मिथिलाक विपन्नता मे यैह वर्गीय दूरी आ अपन संस्कृति-संस्कार-भाषा सँ दूरी आइ घून जेकाँ खेने जा रहलैक अछि। तथापि, अगड़ा समाज जे हर तरहें सक्षम अछि ओकर ई कर्तब्य बनैत छैक जे ओ सदिखन समस्त वर्गीय विभेदक अन्त करैत सब वर्ग केँ जोड़य। जँ ओ एना करय सँ चूकैत अछि तऽ ओकर अपनो निजत्वक ह्रास तय होइत छैक। अत: दिल्ली मे उपस्थित सक्षम युवा समाज हर तरहें बेहतरीक दिशा मे उचित डेग उठा रहला अछि। एहि सँ समग्र प्रगतिशीलताक प्रवेश हेब्बे टा करत। जल्दिये ई अपन प्रखर प्रभाव सँ सब समाज केँ जोड़बा दिशि बेसी बल देत ई अपेक्षा कैल जा सकैत छैक।
मैथिली साहित्य महासभाक एहि कार्यक्रम सँ ई आशा आब विश्वास मे परिणति होइत देखा रहल अछि। एहि कार्यक्रम मे उपस्थित भेल बहुते रास प्रत्यक्षदर्शी सँ बात केला पर ई स्पष्ट भऽ रहल अछि जे मैथिल पुन: अपन मूल संस्कृतिक रक्षार्थ पूर्ण तैयार होमय लागल अछि। आवश्यकता वर्गीय दूरी केँ खत्म करैत अपन-अपन वर्गानुसार योगदान समाजक हित मे बढेबाक छैक, ताहि लेल जमीनी स्तर पर सेहो गतिविधि केँ बढेबा लेल योजनाबद्ध ढंग सँ काज करय पड़त, ई विज्ञ राय भेटल अछि।
मैथिली जिन्दाबाद!!


text:
जितेन्द्र ठाकुर, ११ जुलाई २०१९. मैथिली जिन्दाबाद!!
विराटनगर । सप्तकोशी नदिमे वर्षाक मौसममे माछ मारय पर रोक लगेलाक बादहु ई नहि रुकि सकल अछि।
प्रत्येक वर्ष तीन महीना सप्तकोशी नदीमे भेटयवला माछक जीरा देबाक सीजन आर माछक संख्या बढबाक समय होयबाक कारण जेठ, अषाढ आर सावन मासमे माछ मारयपर रोक लगायल जाइत अछि। लेकिन रोक लगायल समय मे पर्यन्त एहि वर्ष माछ खुल्लमखुल्ला मारल जेबाक काज भऽ रहल अछि।
कोशी टप्पु बन्यजन्तु आरक्ष पश्चिम कुशहा सुनसरी द्वारा सूचना निकालिकय तीन महीना सप्तकोशीमे माछ मारय पर प्रतिबन्छ लगायल गेल छैक। रोक लागल समयमे प्रतिदिन माछ मारबाक क्रम नहि घटि सकल अछि। माछ मारयवला समुदाय (मल्लाह) द्वारा माछ मारिकय आरक्षण क्षेत्र भीतर पड़यवला बाजारमे खुलेआम सप्तकोशीक माछा महंग दरपर बेचैत आबि रहल अछि। वर्षाक सीजनमे माछ कम भेटैछ कहैत दोब्बर मोलमे माछ बेचैत आबि रहल अछि।
एखन सप्कोशी नदीक माछक मूल्य ५ सय टका सँ ७ सय टका प्रतिकिलो बेचैत देखल जा रहल अछि। तीन महीना छोड़ि आर समय मे आरक्षण द्वारा माछ मारय लेल एक महीनाक पुर्जी देल जाइत अछि। आरक्षणका प्रमुख संरक्षण अधिकृत (वार्डेन) राम देव चौधरी द्वारा तीन महीना माछ मारयपर रोक लगेबाक बात कहल गेल। ओ कहलनि जे सूचने जारी कय केँ माछ मारयपर रोक लगायल गेल अछि। आरक्षण द्वारा माछ मारय लेल १ महीनाक पुर्जी देबाक बदला मे १०० टकाक राजश्व लेल जाइत अछि। हाल माछक जीरा (बच्चा) देबाक समय रहबाक कारण पुर्जी बन्द करबाक बात ओ बतौलनि आ कहलनि, “राष्ट्रीय निकुञ्ज तथा बन्यजन्तु संरक्षण ऐन अनुसार प्रतिबन्ध लगायल तीन महीना भीतर माछ मारैत पकड़ेला पर १० हजार टका हर्जाना वा २ वर्ष कैद वा दुनू हेबाक प्रावधान अछि।”
सप्तकोशी नदीमे माछक संख्या बढेबाक आर माछक भण्डारणमे वृद्धि करबाक वास्ते प्रतिबन्ध लगेलाक बादहु आरक्षण क्षेत्र मे पड़यवला विभिन्न स्थानीय तहकेर माछ मारनिहार सब माछ मारिकय बजारमे महंग रेट मे बेचल करैत अछि।
आरक्ष क्षेत्र भीतर सुनसरीक कोशी गाउँपालिका, वराहक्षेत्र नगरपालिका, उदयपुरक वेला नगरपालिका संगहि सप्तरीक सप्तकोशी आर कञ्चनरुप नगरपालिका पड़ैत अछि। सप्तरी सँ बेसी सुनसरीक क्षेत्र सभमे बेसी माछ मारल जेबाक अवस्था देखल जाइछ। वार्डेन चौधरी द्वारा प्रतिबन्ध लगेलाक बादहु साधनस्रोतक अभावमे माछ मारय पर रोक पूर्णरूप सँ नहि लागि सकबाक बात बतेलनि। ओ माछ मारयवला समुदाय केर जीविकोपार्जन करबाक माध्यम सप्तकोशी नदी सँ माछ मारबाक बाध्यता रहबाक स्थितिक कारण माछ मारबाक काज कम नहि हेबाक बात कहैत छथि। “समुदाय सेहो बात नहि बुझि सकबाक कारण रोकय मे कठिनाई भऽ रहल अछि। किछु दिन पहिने मल्लाह समुदाय केर लोक पुर्जी लेबाक लेल आयल छल मुदा वापस कय देने रही, तैयो ओ सब जीविकोपार्जन मे कठिनाई एबाक बात कहैत रहल छल।”
सप्तकोशीमे माछ मारय लेल दैनिक आर समय ३४ जन पुर्जी लैत रहबाक बात आरक्षण द्वारा जनायल गेल। सप्तकोशीमे भेटयवला माछ नेपाले भरि मे विख्यात अछि आर नदीमे भेटयवला माछ साहर, काँटी, बुआरी, जलकपुर तथा गोछ सहितक प्रजातिक माछ खेबाक वास्ते पड़ोसी मुल्क भारत सँ सेहो लोक सब कोशीक्षेत्र मे आयल करैत अछि। सप्तकोशी नदीमे एक सय ५० प्रजातिक माछ भेटैत छैक। अत्यधिक रुचिगर एहि नदीक माछ राजधानी काठमान्डू आर पड़ोसी मुल्क भारत मे सेहो बिक्री-वितरण कयल जेबाक संग-संग अन्य पश्चिम मुलुकमे बसोबास कयनिहार नेपाली समुदायक लेल उपहार स्वरुप एहि ठामक माछ संगे कीनिकय लेल जायल करैत अछि। यद्यपि उचित संरक्षणक अभाव आर चेतनाक कमी मे विषादी एवं विद्युतीय धाराक प्रयोग करैत सेहो आइ-काल्हि माछ मारल जाइत अछि, आर कतेको रास माछक प्रजाति आब लोप होयबाक कगार पर सेहो पहुँचि गेल अछि।
फोटो क्याप्सन : सुनसरी कोशी गाउंपालिका स्थित हरिपुर चौकमे कोशीक माछा बेचैत व्यापारी। तस्बिर : मैसेन्जरमे ।